text:
Ubwo duheruka kubagezaho iyi nkuru, twasoreje aho Ange murumuna wa Bella arikuvugana na Manzi kuri telephone bapanga guhura.
Dukomeze igice cya kane……………..
Ange yarasohotse nuko wa muhungu aba amuhamagaye kuri telephone, Ange aritaba ati:” Allo, Manzi nturambirwe ni ukuri ndaje,wowe ba untegerereje aho reka mfate imodoka”.
Manzi yarakomeje arategereza gusa ntituramenya aho yaba aziranye na murumuna wa Bella. Hashije umwanya muto Manzi yagiye kubona abona Ange amugezeho, Ange yatangiye kumusaba imbabazi zuko yamutindiye Manzi nawe amwereka ko ntakibazo abifiteho.
Baricaye baraganira ari nako bafata icyo kunywa nk’abantu baziranye cyane, baganira banaseka cyane. Ange yahise amubaza ati:” ese Manzi uribuka bwa mbere duhura uvuye mu cyaro usa naho umujyi wagucanze? Mubyukuri njye nkikubona numvise agahinda kanyishe kubona umusore mwiza nkawe uri gukora akazi k’ubu karani ni ukuri byankoze ku mutima numva nifuje kugira icyo ngufasha kandi nyine ntukabigireho ikibazo.”
Manzi yahise amera nkuhindutse mu maso ubona ko abyibutse agira agahinda nuko asubiza Ange ati:” Ange ndabyibuka ni nayo mpamvu njye naguhamagaye ngo nkushimire. Ni ukuri waramfashije cyane ,ibintu wankoreye bikorwa na bake bafite umutima nk’uwawe, ntago biba byoroshye ko wabona umuntu uri mubibazo nk’ibyo narindimo ngo umukorere nk’ibyo wankoreye.
Icyantangaje cyane ni uko wifashe ukanshakira naho kuba, ukangurira buri kimwe. Gusa warakoze cyane, ubu nabonye akazi rero ndumva nagusubiza amafaranga yose wakoresheje, ikindi kandi hari n’izindi service wajya unkeneraho wambwira.”
Ange yumvise ko Manzi yabonye akazi biramushimisha cyane, ariko yanga ko Manzi amusubiza amafaranga ashaka kumuha amubwira ko ayo mafaranga yakoreshwa no mubindi bintu. Manzi niyabitinzeho cyane, kuko byageze naho afata Ange nka mushiki we. Manzi yasabye Ange ko yafunga amaso nuko akura agakarito kamwe kaba karimo chenette, aragafungura ayikuramo ubwo Ange yari agihumirije Manzi arakamwambika.
Maze Ange afunguye amaso akabonye aragashima cyane yumva biramurenze maze arahaguruka ahobera Manzi, Manzi nawe yumva niby’agaciro cyane kubona Ange umwana wo mubakire yishimiye impano amugeneye.
Ntibyatinze baratashye, Ange abanza ageza Manzi mu rugo abona gutaha, gusa wabonaga ko bishimye cyane. Ange akigera mu rugo yahise ajya mu cyumba cya Bella ngo amwereke impano yahawe asanga Bella yicaye ku gitanda yigunze afite ifoto ya Manzi mu ntoki maze Bella abonye Ange ahisha ya foto yarafite.
Ange aramubaza ati:” Bella uracyatekereza wa muhungu koko? Wagerageje ukamwikuramo.” Icyo Ange atazi ni uko uwo muhungu ari Manzi baziranye. Ange yatangiye gukora utuntu dusetsa mukuru we.Bella yaratangiye araseka cyane ubona ko avuye muri bya bitekerezo yari arimo, ni uko abona Ange yambaye chainette nziza.
Aramubwira ati:” Woww, Ange waguze chainette nkunda cyane, ni nziza ni ukuri. Mbabarira uyime cyangwa se umbwire aho wayiguriye kuko nayikunze cyane nukuri.”
Ange yaramusetse ati:” Sister iyi chanette ntago nayiguze ahubwo ni impano inshuti yanjye yangeneye.” Ku rundi ruhande Manzi nawe yageze mu rugo ibitekerezo bitangira kugaruka kuri Bella abura aho ahera amuhamagara. Gusa agatima kagakomeza kwanga, afata telephone ngo ahamagare Bella ariko akongera akiyumvira.
Tugarutse kuruhande rwa Ange na Bella, baracyarimo baraganira nk’abavandimwe. Mugihe bakirimo kuganira telephone ya Bella yarasonnye nuko arayifata arebye asanga ni Manzi umuhamagaye.Yarakomeje arayireba, nuko abwira Ange ati:” Niwa muhungu umpamagaye”.
Ange yamusabye ko yayimuha akaba ariwe umwitaba gusa Bella aracyafashe telephone mu ntoki. Sinzi uko biri uko Ange aribwifate nasanga ari Manzi. Telephone yarakomeje irasona nuko …………………………….
Loading
Ese bizagenda bite Ange naramuka yitabye agasanga ni Manzi? Nti muzacikwe igice cya gatanu cy’iyi nkuru
‘


c: text/html

text:
Abahanga mu bya siyansi babashije gushira hanze amashusho agaragaza uko ubwonko bw’umugore buba bumeze mu gihe arimo arangiza muri filimi bashyize ahagaragara.
Mu nkuru dukesha urubuga rwa thevisualmd.com, ubu bushakashatsi bwakorewe kugirango hagaragazwe neza uko ubwonko bw’umugore buba bumeze mbere gato yo kurangiza, mu gihe cyo kurangiza na nyuma yaho gatoya.
iyo filimi yafashwe mu gihe cy’iminota irindwi, aho buri ma segonda abiri bafotoraga aho babashije kwitegereza ubwonko bw’umugore mu gihe aba arimo arangiza, mbere ndetse na nyuma yaho.
usibye kumara amatsiko, iyi filimi izafasha no kuvura abagore bafite ikibazo cyo kutarangiza.
Nk’uko muri ubwo bushakashatsi babivumbuye, ngo kurangiza ku mugore kwaba gukora ku bice bigera kuri 80 bitandukanye bw’ubwonko ibyo bikaba ari ibikorwa bishobora gukorwa gusa n’indwara y’igicuri kuko aricyo nacyo gifite ubushobozi bwo gutuma ibice birenga mirongo inani by’ubwonko bukorera rimwe.
Mu gihe rero uwo umufasha wawe arangije, ni byiza kumenya kumuba hafi, ntuhangayike cyangwa se ngo wikange. Ni ubwonko bwe buba bukozweho nibibaye gusa ni byiza cyane kumufasha kuzanzamuka ari mu mwuka mwiza wuzuye urukundo no gutetesha kuko burya ibyo umukoreye nyuma gato cyane yo kurangiza byiyandika mu bwonko bwe cyane ku buryo bigira agaciro cyane muri we na nyuma y’imibonano mpuzabitsina.
Video Abakobwa Beza
Kurangiza k’umugore ngo byaba bikoresha ubwonko cyane nko kugwa igicuri!
Abahanga mu bya siyansi babashije gushira hanze amashusho agaragaza uko ubwonko bw’umugore buba bumeze mu gihe arimo arangiza muri filimi bashyize ahagaragara.
Labels: abagore, ubushakashatsi, urukundo

robotstxt: allowed

filter: keep


text:
Bavuga ko umugore yasamye iyo intanga ngore yahuye n’intanga ngabo, muri kimwe cya gatatu cy’ishami ry’umura uturutse ku turerantanga-ngore bita Ovaire. Ibyo bigakorwa kuko ubwonko buba bwavubuye imisemburo ituma intanga zihisha n’umura ugategurwa kugira ngo wakire umwana. Iyo butabikoze rero ntabwo umugore asama. Ariko Abanyarwanda benshi bavuga ko umuntu ashobora gusama inda nyuma y’igihe akayibura. Ari byo bita “guhirima kw’inda”.Abanyarwanda bavuga ko impamvu yo guhirima kw’inda ari uko baba babaroze abandi ngo birizana umugore wari utwite akayibura, maze inda ikagenda ikajya mu mugongo ikibera urutare. Kuba izagaruka no kutagaruka byo ntibabivugaho rumwe.
Nubwo ariko abantu bavuga ko inda zabo zihirima, Dr Muremangango Aphrodis, Umuganga ku ivuriro ryigenga ryitwa Ihumure avuga ko izo nda bavuga zihirima ziba zitabayeho ahubwo ari inda bita izo mu bitekerezo (grossesse imaginaire), kuko akeshi umugore aba ahangayikishijwe no kubona urubyaro cyane bigatuma ubwonko bubyakira nabi bukareka kuvubura ya misemburo ya oestrogene na Projesteroni bituma intanga zihisha, umura ugategurwa hakaba inda, cyangwa hagasohoka amaraso ari yo bita imihango y’abagore. Mugihe rero iyi misemburo ubwonko bwayivubuye ku kigero gito, cyangwa ntivuburwe, umubgore iyo abonye atabgiye mu mihango agira ngo yarasamye.
Dr Muremangango ati “Iyo umugore yatwaye inda yo mu bitekerezo, hari igihe agaragaza ibimenyetso byinshi by’umugore utwite kuko ubwonko ari bwo bubikora. Nko guhurwa, guciragura, yewe n’inda iraza rwose kuko na we agira ukuntu abigendera, akitwara rwose, yakubwira ko atwite wamureba ukavuga uti uyu muntu rwose aratwite. Gusa ategereza amezi icyenda, ya yandi babariraho, yabona atabyaye ati “iInda yanjye yarahirimye, yagiye mu mugongo, yabaye ibuye n’ibindi.”
Uretse guhangayika kandi ngo hari igihe umugore agira imirire mibi na byo bikagira ingaruka ku bwonko ntibuvubure ya misemburo. Umugore abona atagiye mu mihango yatangira guhinduka ku ruhu, amatama akabyimba, na we akagira ngo yarasamye kandi ari ingaruka z’imirire mibi.
Ikindi gishobora gutuma umugore yibwira ko yasamye, muganga Muremangango avuga ko hari igihe agira ibibyimba mu nda bikaba byinshi nk’amagi y’ibikeri, bigakura nk’inda nawe akaba yagira ngo yarasamye. Ibi rero ngo bikaba bibi cyane kuko bitinze bishobora gutuma arwara kanseri yo mu mura.
Mu rwego rwo gukemura ikibazo cyo gutwara inda zo mu bitekerezo cyangwa zihirima, ngo biba byiza ku mugore uwo ari we wese kujya kwa muganga akipimisha igihe aketse ko yasamye, akaba yamenya niba atwite koko, cyangwa icyo atwite ari umwana koko atari bya bibyimba, akaba yavurwa hakiri kare bitaramuteza ibibazo bikomeye. Kandi iyo bitinze, kumwumvisha ko adatwite kandi we yari azi ko atwite, bigora abaganga ndetse n’umugore bikamugora kubyumva. Ikindi ni uko abantu bajya bipimisha mu gihe bagize ikibazo cyo kutabyara kuko hari igihe aba ari ikibazo gishobora gukemukira kwa muganga kuruta uko umugore yahozwa ku nkeke ngo ntabyara kandi n’umugabo ashobora kuba ari we ufite ikibazo cyo kutabyara bikitirirwa umugore wenyine.


text:
Ibaze mfite umugore w’umukanishi, zimwe mu mvugo zipfobya abagore zigikoreshwa
Umuyobozi w’ishuri rikuru ryigisha ikoranabuhanga rya Tumba College, Rita Mutabazi, anenga abantu bacyumva ko hari imirimo igenewe abagabo n’igenewe abagore, aho hari uwo yumvise avuga ngo ‘Tekereza mfite umugore w’umukanishi’.
Yabigarutseho aganira n’itangazamakuru ku nzitizi abagore bagihura nazo mu kwiga amasomo ajyanye n’ikoranabuhanga no mu kazi.
Mutabazi avuga ko abagore bafite ubushobozi ndetse n’imbaraga z’umubiri ku buryo nta kazi batakora.
Avuga ko yatangajwe n’umuntu wavuze ngo “Tekereza mfite umugore w’Umukanishi” aho abigereranya no kudaha agaciro umugore cyangwa kumupfobya.
Ati “Wowe wavuze uwa umugore ukoresha camera, hari uwavuze ati umva ‘Tekereza mfite umugore w’Umukanishi!’ aseka. Yarabivuze gutyo yihitira ndamubwira nti jyewe nize ubukanishi n’amashanyarazi n’ibindi, mpita mbigarura nti ko ndi umugore w’umugabo ubona hari icyo mbaye?”
Avuga ko imyumvire abantu bafite bakwiye kuyihindura bakumva ko umugore ashoboye kimwe n’umugabo.
Asaba abana b’abakobwa gutinyuka cyane amasomo y’ikoranabuhanga ndetse bakigirira n’ikizere nk’uko basaza babo bafite iyo myumvire.
Mutabazi avuga ko abakobwa usanga bibanda ku masomo igihe bari ku ishuri mu gihe basaza babo bo biga banatekereza gukora rimwe na rimwe ugasanga biga banakora, ibintu bituma biborohera kwinjira mu kazi basoje amasomo.
Ati “Naje gusanga abahungu bamenya amakuru aho akazi kari mbere ugasanga we arashaka no gutera ibiraka yiga ariko ugasanga umukobwa yibanze ku masomo gusa ati nzashaka akazi nsoje kwiga.”
Akomeza agira ati “Umuhungu rero kwa gutera ibiraka yiga bimufungurira imiryango bigatuma ajya ku isoko ry’umurimo azi uko akazi gakorwa n’icyo baba bashaka”.
Ikindi avuga ko atazi impamvu abakobwa batajya barangira bagenzi babo akazi ahubwo bagahitamo kukarangira abahungu.
Agira ati “Umukobwa nubwo aba azi mugenzi we w’umuhanga bigana, iyo abonye akazi kenshi akarangira mugenzi we w’umuhungu, ntabwo avuga ngo wa mukobwa wandushaga mu ishuri, aho ngaho ntimumbaze impamvu bishobora kungora kubisubiza”.
Avuga ko iyo bageze mu kazi umuhungu ariwe bumva ko azagashobora kabone n’ubwo umukobwa aba yaramurushije amanota mu kizamini cy’akazi.
Asaba abantu guhindura imyumvire ku bakobwa n’abagore kuko akazi kose bakabasha kandi bakagakora neza, cyane ko ngo hari n’abafite imbaraga z’umubiri kurusha igitsina gabo.


text:
NTIBAVUGA - BAVUGA
NTIBAVUGA - BAVUGA
Mbere y’ubukoroni, Ikinyarwanda cyari umuyoboro ufasha Abanyarwanda kuranga isi no gusangira ibitekerezo, kikanababera igikoresho cy’ibanze cy’umushyikirano n’imitegekere y’Igihugu. Ikinyarwanda cyagiye gikungahazwa kandi kikitabwagaho n’Abanyarwanda bose, kigatezwa imbere binyuze mu bihangano bitandukanye, mu matorero, mu bitaramo no mu muryango. Cyarindwaga ibicyonona, utandukiriye bakamugarura mu nzira. Aha ni ho havuye “Ntibavuga – Bavuga”, aho wasangaga ushyomye bamukosora, bigatoza umwana w’u Rwanda kumenya imvugo ikwiranye n’uwo abwira n’aho avugira no kutica amategeko nyarusobe y’ururimi. Kugeza icyo gihe kandi, ntacyari cyarananiye Abanyarwanda kukivuga mu rurimi rwabo.
Muri iki gihe na ho, ururimi rwacu ruracyafite agaciro gakomeye mu mibereho yacu. Kuba dufite ururimi rumwe twumvikanamo twese, bituma tubasha gushyira hamwe, tukagezanyaho amakuru n’ubumenyi mu nzira itaziguye. Nk’ururimi kavukire, Ikinyarwanda kidufasha gusangira ibitekerezo twisanzuye, kigatuma ibyo twumva bitugera ku mutima.
Nanone nk’ururimi rw’Igihugu, Ikinyarwanda kiraduhuza kigatuma twunga ubumwe, kikaba indangabanyarwanda. Gifite umwanya ukomeye mu kugarura no kubumbatira ubumwe bw’Abanyarwanda bwashegeshwe n’amacakubiri kuva mu gihe cy’ubukoroni.
Byongeye kandi, Ikinyarwanda ni umuyoboro wizewe unyuzwamo gahunda za Leta: nka Ndi Umunyarwanda, Itorero, Kwigira, Ubudehe, Gira inka Munyarwanda n’izindi. Ni rwo rurimi rudufasha kumva neza ingamba na poritiki z’Igihugu, bigatuma buri muturage agira uruhare mu ishyirwa mu bikorwa ryazo. Ikinyarwanda kidufasha kandi gusesengura neza ibibazo tukabyumva mu buryo bubangutse. Ibyo bikadufasha gukemura ibibazo byacu mu buryo bukwiye kandi bw’umwimerere, no guhanga ibikorwa bishya bishingiye ku muco wacu. Byaragaragaye ko tunyuze mu rurimi rwacu dushobora kugera kuri byinshi, hakubiyemo n’ibyo bamwe batekerezaga ko bidashoboka. Gacaca ni rumwe mu ngero za gahunda zatekerejwe kandi zishyirwa mu bikorwa mu Kinyarwanda kuva mu ntango kugera ku musozo. Ni nde Munyarwanda utazi icyo yamaze mu rwego rwo gutanga ubutabera bwunga? Nyamara nta munyamahanga wari uzi ko bishoboka.
Mu rwego rw’uburere, Ikinyarwanda kidufasha gusobanukirwa neza umuco n’amateka byacu, tukamenya abo turi bo. Ikinyarwanda ni rwo rufunguzo rufungurira buri mwana w’u Rwanda amarembo y’umuco, uwo abakurambere baturaze, uwo dutira n’uwo duhanga muri iki gihe. Mu rwego rw’uburezi, Ikinyarwanda ni yo inzira yihuse yo gusakaza ubumenyi, imyuga n’ikoranabuhanga. Bityo rero, Ikinyarwanda ni umusemburo w’amajyambere aramba.
Ariko iyo witegereje neza usanga Ikinyarwanda kigenda gihungabana, gitokozwa n’imikoreshereze itanoze (gushyoma), itira ry’amagambo adakenewe hamwe n’ivangandimi. Gukoresha nabi Ikinyarwanda tubisanga mu byiciro byose by’Abanyarwanda, abato n’abakuru. Ntidukwiye rero guterera iyo; buri Munyarwanda akwiye kubungabunga Ikinyarwanda, afata iya mbere mu kugikoresha neza.
Mu buryo buhuje n’inshingano Inteko Nyarwanda y’Ururimi n’Umuco yahawe yo kugaragaza imikoreshereze ikwiye y’Ikinyarwanda, uru rubuga ruzakoreshwa no mu guhugura Abanyarwanda, hagaragazwa imvugo inoze ikwiye gukoreshwa. Iyi paji yiswe “Ntibavuga – Bavuga” rero izajya igaragaza imvugo mbonera zikwiriye gukoreshwa mu mwanya w’imvugo zitandukira ikibonezamvugo cy’Ikinyarwanda. Inteko Nyarwanda y’Ururimi n’Umuco irashishikariza Abanyarwanda bose, abakuru n’abato, gukoresha neza Ikinyarwanda, kucyiga no kugikundisha abandi kuko ari cyo shingiro ry’agaciro k’Ubunyarwanda.
Ikibazo cyo mbaza…/Ikibazo mbaza …
Iyi nteruro ibanza yubatse nk’interuro y’Igiswahiri cyangwa Icyongereza ibonekamo insimbura nsobanuzi(ambavyo, that) yunga inyangingo ebyiri, ingaragirwa n’ingaragira nsobanuzi. Mu Kinyarwanda, ingaragira nsobanuzi ntibanzirizwa n’ikinyazina mbanziriza (urugero byo) iyo izina ribereye icyuzuzo inshinga iri mu nsobanuzi (ibibazo) rihari. Ni nkaho bafashe interuro yo muri izo ndimi bagasiba amagambo bakomekaho ay’Ikinyarwanda. Iyi myubakire y’interuro inyuranyije n’ikibonezamvugo cy’Ikinyarwanda kandi ikwiriye kurekwa.
Kugira uruhara mu miyoborere / kugira uruhare mu miyoborere
Muri iyi nteruro harimo kwitiranya Ikirundi n’Ikinyarwanda. Mu Kinyarwanda ijambo « uruhara » ntirivuga uruhare, rivuga igice cy’umutwe cyapfutseho umusatsi. Uruhara rw’Ikinyarwanda nta cyo ruvuze mu miyoborere ! Kutamenya ko amagambo y’Ikirundi n’ay’ikinyarwanda ashobora gusa ariko atavuga bimwe bitera bamwe mu bakoresha Ikinyarwanda kwibeshya. Nanone hari igihe wumva umuntu agize ati « twari twagiye ku maziko » aho kuvuga ati « twari twagiye gushyingura ». Ubundi ukumva undi agize ati « intumbero nyamukuru » ashaka kuvuga « intego nkuru ». Amagambo « intumbero » na « nyamukuru » ni amagambo y’ikirundi ; ntabwo aba mu Kinyarwanda. Aya magambo y’imvugwakumwe ariko adasobanura bimwe ni menshi mu Kirundi no mu Kinyarwanda. Ngo Umurundi wabaga mu Rwanda yigeze kubaza Umunyarwanda ati « mu gihugu cyanyu mufite imihari ingahe ?», ntiyumva ko amubajije umubare w’amashyaka ahubwo agira ngo ni imihari yo mu ishyamba ni ko kumusubiza ati « biterwa n’ubunini bw’amashyamba ». Icyo mu Kirundi bita « umuhari » ni cyo mu Kinyarwanda bita « ishyaka » cyangwa « umutwe wa poritiki » ; imihari ikaba mu bihuru.
Uzangaye guhera ntuzangaye gutinda
Uyu mugani ukoreshwa umuntu ashaka kumvisha uwo abwira ko ibyo amusezeranyije azabikora nta kabuza nubwo byatinda. Abantu benshi bakunze kuwukoresha nabi bagacurikiranya amagambo y’ingenzi awugize ari yo guhera no gutinda, aho kuwuvuga nk’uko wagaragajwe hejuru aha, bakavuga bati « Uzangaye gutinda ntuzangaye guhera ». Ibi si byo kuko bivuze ko ubivuze azahera kandi icyo aba ashaka kubwira uwo bavugana ari uko ashobora kuzatinda, ariko atazahera, ko azabisohoza byanze bikunze. Uyu mugani kimwe n’indi yubakiye ku ibangikanya ikunze kujija abavuga Ikinyarwanda.
Inkono ntihira ikibatsi ihira ikibariro
Uyu mugani ni umwe mu migani bakunze gukoresha mu buryo bugoretse bavuga bati « Inkono ihira ikibatsi ntihira ikibariro ». Ubusanzwe inkono ntihishwa n’uko bashyizemo inkwi nyinshi (ikibatsi), ahubwo ishya igihe gikwiriye kigeze (ikibariro). Mu buryo bushushanije, inkono ishushanya umurimo uba ugomba gukorwa, ikibatsi kigashushanya ubwira na ho ikibariro kigashushanya ni igihe cya ngombwa ngo uwo murimo utungane. Uyu mugani bawuca bashaka kumvisha umuntu ko ubwira bwinshi atari bwiza, ko ubwitonzi ari ngombwa ngo akore umurimo unoze, cyangwa iyo umuntu ashaka kwerekana ko ikintu kibaye mu gihe cyacyo, kitatinze ugereranyije n’igihe cyagombye kuberamo. Hari n’abavuga bati « inkono ihira igihe ». Iyo bahinduye umwanya w’impakanyi bakayishyira mu nshinga ya kabiri (Inkono ihira ikibatsi ntihira ikibariro) baba bavuze ibinyuranye n’ibyo uyu mugani uvuga.
Gutwara ku bitaro/kujyana ku bitaro
Dukunze kumva muri iki gihe bamwe mu bavuga ikinyarwanda bakoresha imvugo “gutwara ku bitaro/kwa muganga”, wenda bakavuga bati “Kanaka yakoze impanuka arakomereka bahita bamutwara ku bitaro”. Uko byumvikana, iyi mvugo ikomoka mu kibonezamvugo cy’ururimi rw’Icyongereza (to take some body to hospital). Nubwo mu Cyongereza ari uko bimeze, ntabwo ari bwo buryo buboneye bwo kuvuga iki gitekerezo mu Kinyarwanda. Kuvuga “gutwara umuntu ku bitaro” ni ugushyoma, ari byo gutandukira ikibonezamvugo cy’Ikinyarwanda mbonera kubera ko gutwara byumvikanisha inshoza yo kuvana ikintu ahantu havuzwe mu cyuzuzo cy’iyo nshinga aho kumvikanisha kujyana ikintu aho hantu. Mu Kinyarwanda mbonera bavuga “kujyana umuntu ku bitaro/kwa muganga”.
Umushyitsi guturuka Kenya/Umushyitsi uturutse muri Kenya
Gukoresha imbundo ahagombaga gukoresha inshinga itondaguye bigenda bigaragara mu mikoreshereze y’Ikinyarwanda ya buri munsi. Ibi biterwa ahanini n’ingaruka indimi z’amahanga zigira ku Kinyarwanda. Iyi myubakire y’interuro irasanzwe mu ndimi zimwe nk’Icyongereza n’Igiswahiri. Icyakora mu Kinyarwanda ni ngombwa gutondagura inshinga. Iyi myubakire y’interuro ntabwo ikurikije ikibonzamvugo cy’Ikinyarwanda mbonera ; ahubwo abayikoresha bafatira ku kibonezamvugo cy’Icyongereza bomekaho amagambo y’Ikinyarwanda. Ni uguhindura ijambo ku rindi imvugo zo mu Cyongereza (a guest from Kenya), ariko biranashoboka ko byaba bituruka mu Giswahiri kuko iyi myubakire y’interuro na ho ihagaragara (mgeni kutoka Kenya), kandi izi ndimi zombi zikaba zigira ingaruka ku Kinyarwanda. Mu Kinyarwanda bavuga « umushyitsi uturutse/waturutse muri Kenya ». Aha kandi gukoresha indangahantu « muri » ni ngombwa kugira ngo interuro y’Ikinyarwanda ibe yubahirije amategeko y’ikibonezamvugo. Kwirengagiza indangahantu bikunze kugaragara mu nteruro ziranga ahantu, urugero « Ngeze Muhanga, Ndi Musanze ». Iyo wumvise izi nteruro wagira ngo Muhanga ni ikintu uvuga « agera », cyangwa ukagira ngo Musanze ni izina ry’uvuga. Nubwo imvugiro yafasha uwo bavugana kumwumva, ni ikosa mu myubakire y’interuro mu Kinyarwanda. Icyuzuzo nziguro cy’ahantu kibanzirizwa iteka n’indangahantu mu Kinyarwanda. Inteko ishishikariza abakoresha Ikinyarwanda kwirinda imvugo zishyoma nk’izi ngizi, bakirinda kuyobywa n’imiterere y’izindi ndimi baba barize mu gihe bavuga Ikinyarwanda.
NTIBAVUGA BAVUGA
Mu rwego rwo gukumira imikoreshereze itaboneye y'Ikinyarwanda, Inteko Nyarwanda y'ururimi n'umuco
yishimiye kubagezaho icyafasha abanyarwanda bose kuboneza ururimi rwabo:
- Inteko Nyarwanda y'Ururimi n'Umuco, yakoze ubushakashatsi kuri Ntibavuga-Bavuga, ubu igitabo kiboneka ku kicaro k'ubunyamabanga bw'Inteko Nyarwanda.


text:
USAID Soma Umenye yahaye REB ibikoresho bizifashishwa mu gushimira abarimu b’indashyikirwa
Umuryango nterankunga w’abanyamerika (USAID) ubicishije mu mushinga wawo Soma Umenye wahaye ibikoresho by’ikoranabuhanga (tablets) Ikigo gishinzwe guteza imbere uburezi mu Rwanda(REB) bizifashishwa mu gushimira abarimu b’indashyikirwa.
Ibyo bikoresho ni tablets 90 zizahabwa abarimu hirya no hino mu Rwanda. Ni bimwe mu bizahembwa abarimu b’indashyikirwa mu rwego rwo kubashimira umuhate wabo mu kurerera igihugu. Byatanzwe kuwa Gatatu tariki 5 Ukwakira 2019.
Luann Gronhovd, ushinzwe uburezi mu muryango nterankunga USAID mu Rwanda avuga batanze ibi bikoresho mu rwego rwo guteza imbere uburezi mu Rwanda binajyana no kuzamura uruhare rwa mwarimu kuko uruhare rwe ari ingenzi miri ubu burezi.
Agira ati” Dushobora gutanga ibitabo byinshi mu mashuri uko tubishaka, nko muri uyu mwaka USAID twatanze ibitabo by’ikinyarwanda miliyoni n’igice ku banyeshuri bo mu mashuri abanza kuva mu mwaka wa mbere kugera mu wa gatatu, ariko nanone tudafite abarimu beza bafite ubushake bahuguwe ku buryo bwo gukoresha neza ibyo bitabo kugirango bashobore kuvumbura impamo ziri muri abo bana turabizi ko nta musaruro byatanga. Kuba twashobora gufasha abarimu ku buryo bwose dushoboye ndakeka ko ari ibintu bikenewe.”
Umuyobozi mukuru wa REB Dr Ndayambaje Irenee avuga ko ibi bikoresho bizagira uruhare mu gufasha abarimu kugira ubumenyi bwisumbuyeho bumufasha kunoza akazi ke
Ati” Birafasha umwarimu kugirango aahobore kuvoma ubumenyi hirya no hino kuri za mbuga hanyuma namara kububona bimufashe kugirango nawe yiyungure ubumenyi, ariko binamufashe kugirango arusheho gutegura neza amasomo ye. Murabizi ko tujya tugira ikibazo cy’ibitabo ugasanga ntibihagije no kubona icyasohotse uyu munsi ugasanga bigoye kubera ko bizafata urugendo rururure rwo kugirango aho cyasohokeye bazakigurishw kigere hano mu Rwanda, ariko aho ikoranabuhanga riziye icyasohotse uyu munsi muri aka kanya uhita ukibona, biratuma mu by’ukuri mwarimu ashobora kubona ubumenyi bugezweho mu byo yigisha….”
USAID yiyemeje gushyira imbaraga mu kongera ireme ry’uburezi mu Rwanda mu kugaragaza ko abarimu ari bo bifitemo uruhare rukomeye , mu gihe ngo bahuguwe neza bagahabwa ibikoresho nkenerwa kandi bakanahabwa agahimbazamusyi, abanyeshuri nabo utitaye ku kuba ari abahungu cyangwa abakobwa, ku kuba bafite ubushobozi cyangwa batabufite, boise babasha kwiga gusoma kandi neza.
Uyu muryango wemera ko abanyeshuri bamenye gusoma badategwa mbere yo gusoza umwaka wa 3 w’amashuri abanza, aribo batava mu ishuri, kandi bagatsinda neza n’andi masomo, ibi bikiyongeraho amahirwe yo kuzavamo abenegihugu bashoboye umurimo nkuko ubushakashatsi bwabyeerekanye.
Abarimu bazabembwa ku rwego rw’umurenge ni 832 ku rw’akarere ni 60, umujyi n’intara ni 10, naho ku rwego rw’igihugu ni 2.
Mu minsi ishize USAID soma umenye yatanze ibitabo by’ikinyarwanda byo mu mwaka wa mbere kugeza muwa 3 w’amashuri abanza, mu mashuri yose ya leta n’afashwa nayo. Ntibyagarukiye aho kuko n’abarimu bayigishamo bahawe igitabo kibagenewe.
Ibyahawe abanyeshuri birimo iby’inkuru zibasomerwa, izo bisomera byanditse mu Kinyarwanda , kandi ikirenzeho buri mwana akazaba afite igitabo cye cy’umunyeshuri yigiramo.
Iki gikorwa ni kimwe mu bindi byinshi REB iterwamo inkunga na USAID bigamije kugirango umwarimu aterwe imbaraga kandi ahabwe ubumenyi n’ubushobozi akeneye, kugirango yigishe neza abanyeshuri b’abanyarwanda.
Ntakirutimana Deus


text:
Nubwo bavuga ko urukundo rutagurwa,ariko muri iki gihe kubona inkumi y’ikizungerezi mukundana bisaba ko umusore agira bimwe mu byo aba yujuje kugirango imwemere.
Dore ibyo abasore bagomba kuva bujuje mbere yo gutereta aba bakobwa:
1.Umusore ufite Amafaranga menshi
Aha bavuga ko umusore udafite ifaranga ntacyo yabwira inkumi kuko ngo abakobwa bo mu mujyi wa Kigali basigaye bakunda amafaranga cyane, hari n’abatera urwenya ngo bakunda amafaranga kurusha banki. Hano bavuga ko umusore ufite amafaranga menshi mu mujyi nta nkumi ishobora kumwanga.
2.umusore ufite Amashuli ahanitse n’akazi keza
Aha ngo aba bakobwa b’ikigali ngo udafite impamyabushobozi nka z’ikirenga nka Masters ndetse na Doctorat ntibashobora kukureba n’irihumye. Aha ngo bijyana n’akazi keza mu bigo bikomeye. Ngo bene aba basore babita mururimi rw’igifaransa “fonctionnaires”, aba ngo imbere y’inkumi bagaragara neza.
3.Umusore ufite imodoka ihenze
Hano i Kigali ngo umusore udafite Ranger rover, BMW, Audi ye ntasobora kubona umukobwa yifuza, aha ngo abasore bafite bene izi modoka twavuze haruguru ngo gutereta umukobwa wese bifuza ni nko kunywa amazi.
4.Umusore uzwi cyane
Aha batugaragarije ko umusore uzwi cyangwa bakunze kwita umusitari,ngo nk’abahanzi bakomeye muri muziki cyangwa n’abandi bose bakora ibintu bituma bamenyekana ngo usanga imbere y’inkumi baba bafite agaciro cyane. Umugani wa Christopher waririmbye ngo yikundira abasitari.
5.Umusore ufite inzu nziza
Nubwo bitoroshye kubona umusore wiyujurije inzu ye gusa nibyo inkumi zifuza.Ntamusore ufite inzu ye wajya gutereta ngo bamwange,bene uyu musore aba yabasha kubona umukobwa wese yifuza kuko abakobwa benshi bikundira umusore wamaze kuzuza inzu ye.


text:
Ubishaka utabishaka, kuva ku ruhinja ruri mu nda kugeza kuri nyakwigendera uri hafi kuvamo umwuka twese turasura
Umusuzi ushobora kuza uvuga cyangwa utavuga, ushobora kunuka cyangwa ntunuke. Ushobora gusura inshuro nyinshi cyangwa nkeya ariko ntabwo wabaho udasura.
Ariko se hari igihe gusura byaba ikibazo? Ni ryari wasura kenshi bikaba uburwayi? Ni ibiki bishobora gutera gusuragura kenshi? Ni byo iyi nkuru igiye kuvugaho.
Ubusanzwe mu cyegeranyo umuntu asura hagati ya 400mL na 2000mL z’umusuzi ku munsi. Hafi 90% z’umusuzi ziba zigizwe n’imyuka 5 ariyo azote, oxygen, hydrogen, gaz carbonique ndetse na methane.
Ku cyegeranyo umuntu asura inshuro 15 ku munsi, gusa nkeya zabazwe ni 3 ku munsi naho inyinshi zabazwe ku muntu umwe, ni inshuro 40.
Ni ryari navuga ko nsura inshuro nyinshi?
Nubwo wenda byakugora kubibara. Ariko igihe cyose usura inshuro zitarenze 40 ku munsi nta kibazo kirimo. Gusa niba zirenze 40 ku munsi ni ukuvuga mu masaha 24, aho ho byaba ikibazo.
Ese byaba bituruka ku ki?
Gusura bituruka ku mpamvu zitandukanye. Muri zo twavugamo:
- Umwuka winjiye unyuze mu kanwa cyane cyane mu gihe cyo kurya no kunywa. Azote na oxygen byinjiye bijya mu maraso, ibisigaye bikomereza mu mara, bikaza gusohoka
- Iyo igifu kiri kugogora gikoresha acide nuko mu bisigazwa hakabonekamo gaz carbonique, ibyara umusuzi.
- Bagiteri zo mu mara na zo zifasha mu igogorwa aho zituma bimwe mu byo wariye cyane cyane ibisukari bihindukamo ka alukolo umubiri ukenera. Ikorwa rya ya alukolo rituma haza kuboneka gaz carbonique.
- Ibiribwa birimo fibre nyinshi na byo bikaba ku isonga mu bitera imisuzi. Gusa ntabwo ibi biribwa ari bibi, ahubwo ni ingenzi mu mubiri wacu kuko ari byiza mu gutuma igogorwa rigenda neza.
- Kuri bamwe kunywa amata bituma umubiri wabo utabasha gushwanyaguza amasukari ayabonekamo (lactose). Ibi na byo bikaba byatera imisuzi
Ni ayahe mafunguro ashobora gutera gusuragura?
Ku ikubitiro haza ibishyimbo. Uwavuze ngo ukurinze ibishyimbo aba akurinze imisuzi, ni aha yahereye.
Ibindi bishobora gutera gusuragura iyo wabiriye cyane twavugamo ibitunguru, tungurusumu byariwe bibisi, amashu mu bwoko bwayo bwose. Amafiriti na yo ari mu bishobora gutera gusuragura.
Rero dusoza, niba ubona inshuro wasuze zabaye nyinshi banza usuzume mu byo uwo munsi wariye cyangwa wanyoye. Nusanga nta birimo byaguteye gusuragura urebe niba inshuro 40 zarenze ugane ivuriro bakurebere icyaba kibitera. Cyane cyane iyo bigendana no kuribwa mu nda, guhitwa no gutumba, utibagiwe gutura imibi cyangwa ubwangati


text:
RWANDA, kuva ku ntambara kugera kw’itsembabwoko
Politiki z’ubugizi bwa nabi mu Rwanda (1990-1994)
André Guichaoua
N’ubwo hamaze kwandikwa ibitabo byinshi kw’itsembabwoko ryibasiye Abatutsi mu Rwanda muri 1994, haracyariho byinshi bitazwi ku byabanjirije iryo shyano—cyane cyane ibijyanye n’intambara n’imyiryane yo kumaranira ubutegetsi yayogoje igihugu guhera muri 1990—n’uburyo yagenze.
Bityo rero haba mu makuru yerekeye ubutabera, politiki se cyangwa imibanire y’ibihugu, usanga impaka za « ngo turwane » zikomeza gushyamiranya abayobozi bo mu rwego rwa leta, imiryango mpuzamahanga, itangazamakuru cyangwa impuguke zaminuje hakurikije aho buri wese abogamiye ku ruhande rw’abahoze barwana [leta na FPR].
André Guichaoua, umwe mu mpuguke kabuhariwe mu byerekeye akarere [k’ibiyaga bigari] wari mu Rwanda mu minsi ya mbere y’itsembabwoko, atangaza muri iki gitabo umusaruro w’ubushakashatsi yakoze kuri ayo marorerwa mu myaka cumi n’itanu ishize.
Ashingiye ku makuru n’inyandiko yakoresheje mu buhamya bwe nk’umutangabuhamya w’impuguke mu nkiko zinyuranye [zirimo na TPIR], André Guichaoua atanga muri iki gitabo umuganda w’ingenzi mu mateka y’intambara n’itsembabwoko.
Ku ngingo nyinshi zivugwa mu gitabo no mu migereka ikurikira, ni byiza ko abasomyi bazaterera akajisho ku rubuga murandasi rwitwa http://genevaconference-tpir.univ-paris1.fr/
ruriho inyandiko z’umwimerere, amajwi n’amashusho (mu gifaransa n’icyongereza) by’ibyavugiwe mu nama yari igamije gusuzuma ibyagezweho n’Urukiko TPIR [rw’Arusha] yateguwe n’umwanditsi w’iki gitabo iteranira i Genève [soma Jeneve] kuva ku ya 9 kugeza ku ya 11 Nyakanga 2009. Iryo koraniro ryatewe inkunga n’ishami rishinzwe ububanyi n’amahanga mu Busuwisi n’Urukiko TPIR [rw’Arusha], riyoborwa n’Ikigo cya Kaminuza ya Paris 1 Panthéon-Sorbonne cyigisha iby’amajyambere n’imibereho y’abaturage n’Ishami rya IHEID i Genève ryigisha amategeko mpuzamahanga yo kugoboka abari mu kaga no kurengera uburenganzira bw’ikiremwamuntu.
Mushobora kandi gusanga incamake y’iki gitabo ku rubuga rw’icapiro Les Editions La Découverte.
André Guichaoua,
ni impuguke mu bibazo by’akarere k’Afurika y’Ibiyaga Bigari, akaba Mwalimu muri kaminuza ya Paris 1 Panthéon-Sorbonne.
Mu bindi bitabo yanditse harimo icyitwa Rwanda 1994. Les politiques du génocide à Butare [Rwanda 1994. Politiki z’itsembabwoko i Butare] (Karthala, 2005).


text:
Isomo rya 1: Ubuhanga 6,1-11
Bami rero, nimwumve maze musobanukirwe,
nimujijukirwe, mwe abafite ububasha ku isi yose!
Nimutege amatwi, mwebwe abategeka imbaga,
maze mukiratana ubwinshi bw’ibihugu byanyu!
Ububasha mufite mubukesha Nyagasani,
ubutegetsi mukabuhabwa n’Umusumbabyose,
ari na we uzasuzuma ibikorwa byanyu,
agasesengura imigambi yanyu.
Niba rero mwebwe, bagaragu b’uwo Mwami,
mutaraciye imanza mu butabera,
ntimukurikize amategeko kandi ntimurangize icyo Imana ishaka,
izabagwa gitumo ku buryo buteye ubwoba,
kuko urubanza rukaze rugiye gucirwa abakomeye.
Uworoheje we, agirirwa impuhwe kandi akababarirwa,
ariko abanyabubasha bo bazasuzumwa bikomeye.
Umutegetsi wa bose ntatinya igihagararo cy’umuntu,
nta n’ubwo yita ku bukuru bwe,
kuko uworoheje kimwe n’ukomeye ari we wabaremye,
n’icyo yabageneye kikaba kimwe kuri bose;
nyamara abanyabubasha bo, igenzurwa rikomeye rirabategereje.
Ni mwebwe rero, bategetsi, mbwira,
kugira ngo mbigishe ubuhanga maze mureke kuyoba.
Abazaba bitondeye gukurikiza amategeko matagatifu
bizabaha kubarirwa mu ntungane,
n’abazaba barayasobanukiwe, ababere ikiramiro.
Nuko rero, nimugirire inyota amagambo yanjye,
muyifuze mubishyizeho umwete, bityo muzasobanukirwe.
Zaburi ya 81(82), 3-4,6-7
Ahubwo nimurenganure abanyantege nke n’impfubyi,
murengere imbabare n’indushyi;
nimurokore umunyantegenke n’umukene,
mubagobotore mu minwe y’abagome!
Jyewe narivugiye nti ’Muri imana,
kandi mwese muri abana b’Umusumbabyose!
Nyamara, muzapfa kimwe na rubanda,
maze muzashire nk’ikinyamubiri cyose!’»
Ivanjili ya Mutagatiu Luka 17, 11-19
Muri icyo gihe, Yezu yari mu rugendo anyura ku mipaka ya Samariya na Galileya, yerekeza i Yeruzalemu. Ageze mu rusisiro, ababembe cumi baza bamugana bahagarara ahitaruye. Nuko barangurura ijwi bati « Yezu, Mwigisha, tubabarire !» Ababonye arababwira ati « Nimujye kwiyereka abaherezabitambo.» Bakiri mu nzira barakira. Umwe muri bo abonye ko yakize, asubira inyuma arangurura ijwi, asingiza Imana. Nuko amwikubita imbere yubitse umutwe ku butaka, aramushimira. Uwo muntu kandi yari Umunyasamariya. Yezu araterura aravuga ati «Mbese bose ntibakize uko ari icumi ? Abandi icyenda bari hehe ? Nta wundi wabonetse ngo agaruke gushimira Imana, atari uyu munyamahanga ?» Nuko aramubwira ati « Haguruka wigendere ; ukwemera kwawe kuragukijije.»


text:
BIBILIYA IHINDURA IMIBEREHO Y’ABANTU
Numvaga ko nta Mana ibaho
IGIHE YAVUKIYE: 1974
IGIHUGU: U BUDAGE
KERA: SINEMERAGA IMANA
IBYAMBAYEHO
Navukiye mu mudugudu wa Saxony, mu Budage. Iwacu twahoraga twishimye kandi ababyeyi bange bantoje amahame agenga umuco. Icyo gihe u Budage bwagenderaga ku matwara y’Abakomunisiti, kandi byatumaga abaturage benshi bo mu mudugudu wacu badashishikazwa n’iby’idini. Sinemeraga ko Imana ibaho. Nagize imyaka 18 nkigendera ku mahame ya gikomunisiti kandi ntemera Imana.
Impamvu nashishikazwaga n’amatwara y’Abakomunisiti, ni uko bigisha ko abantu bose bareshya kandi ko bagomba gusaranganya umutungo, bamwe ntibabe abaherwe ngo abandi babe abakene. Ibyo byatumye njya mu muryango y’urubyiruko rw’Abakomunisiti. Igihe nari mfite imyaka 14, namaze igihe kinini nkora mu mushinga wo kurengera ibidukikije, tukaba twarakoraga ibintu mu mpapuro zashaje. Ibyo byashimishije abayobozi bo mu mugi wa Aue ku buryo bampaye igihembo. Nubwo nari nkiri muto natangiye kumenyana n’abanyapolitiki bakomeye bo mu gihugu cyacu. Numvaga ko mfite intego nziza kandi ko nari kuzabaho neza.
Icyakora ibyabaye nyuma yaho byanyeretse ko nibeshyaga. Mu mwaka wa 1989, urukuta rwa Berlin rwarashenywe, rujyana n’u Burayi bw’Uburasirazuba bw’Abakomunisiti. Ibintu byagendaga birushaho kuba bibi. Naje kubona ko igihugu cyacu cyari cyuzuyemo akarengane. Urugero, abantu batari bashyigikiye ubukomunisiti barakandamizwaga. Nibazaga ikibitera kuko twemeraga ko abantu bose bareshya. Natekerezaga ukuntu barenganya abandi agahinda kakanyica.
Nahise ndeka iyo politiki nigira mu muzika n’ubugeni. Bitewe n’uko nigaga umuzika kandi nifuza kuwukomeza no muri kaminuza, numvaga nzaba umuhanzi n’umunyabugeni. Nanone kandi nari nararetse imico myiza bantoje nkiri umwana. Icyo nari nshyize imbere ni ukwishimisha no gutendeka abakobwa. Icyakora umuzika, ubugeni no kubaho nishimisha ntibyagabanyije imihangayiko nari mfite. Ndetse n’amashusho nashushanyaga yerekanaga ko nahoranaga ubwoba. Naribazaga nti: “Amaherezo yange azaba ayahe? Ubundi se kubaho bimaze iki?”
Naje kubona ibisubizo by’ibyo bibazo, maze birantungura. Igihe nari ku ishuri naganiriye n’abanyeshuri tuvuga iby’igihe kizaza. Muri bo harimo uwitwaga Mandy * wari Umuhamya wa Yehova. Uwo mugoroba yangiriye inama nziza. Yarambwiye ati: “Andreas niba ushaka ibisubizo by’ibibazo bijyanye n’ubuzima n’igihe kizaza, uzabishakire muri Bibiliya.”
Nabanje gushidikanya, ariko amatsiko nari mfite yatumye niyemeza gusuzuma Bibiliya. Mandy yansabye gusoma muri Daniyeli igice cya 2, kandi ibyo nasomye byarantangaje. Ubwo buhanuzi buvuga uko ubutegetsi bw’isi bw’ibihangange bwakurikiranye, ibyo bikaba byaragize ingaruka kugeza n’uyu munsi. Mandy yanyeretse ubundi buhanuzi bwo muri Bibiliya burebana n’igihe kizaza. Nabonye ibisubizo by’ibibazo nibazaga. Ariko naribazaga nti: “Ni nde wanditse ubwo buhanuzi? None se bishoboka bite ko yakwandika ibintu bigasohora? Ese koko Imana ibaho?”
UKO BIBILIYA YAHINDUYE IMIBEREHO YANGE
Mandy yampuje na Horst n’umugore we Angelika, bamfasha gusobanukirwa neza Ijambo ry’Imana. Nahise mbona ko Abahamya ba Yehova ari bo bonyine baha agaciro izina ry’Imana, ari ryo Yehova, kandi bakarikoresha (Zaburi 83:18; Matayo 6:9). Namenye ko Yehova Imana yahaye abantu ibyiringiro byo kuzabaho iteka muri paradizo. Muri Zaburi 37:9 hagira hati: “Abiringira Yehova bo bazaragwa isi.” Kumenya ko ibyo byiringiro bigenewe umuntu wese ugendera ku mahame y’Imana ari muri Bibiliya, byaranshimishije.
Ariko gukurikiza amahame yo muri Bibiliya ntibyanyoroheye. Kuba umuhanzi n’umunyabugeni byatumaga mba umwibone; ubwo rero nagombaga kwicisha bugufi. Nanone kandi, ntibyari byoroshye kureka ingeso mbi nari mfite. Nshimira Yehova kuba yihanganira abantu bagerageza kugendera ku nyigisho zo muri Bibiliya, akabababarira kandi akabumva.
Nagendeye ku matwara y’Abakomunisiti mu gihe cy’imyaka 18, ariko ubu nyoborwa na Bibiliya. Ibyo nize ku birebana n’igihe kizaza byatumye ntakomeza guhangayika kandi bituma ngira ubuzima bufite ikerekezo. Mu mwaka wa 1993, narabatijwe mba Umuhamya wa Yehova. Mu wa 2000, nashakanye na Tabitha, na we akaba ari Umuhamya urangwa n’ishyaka. Tumara igihe kinini dufasha abandi kumenya Bibiliya. Abo tubwiriza benshi na bo bahoze ari Abakomunisiti kandi ntibemeraga ko Imana ibaho. Biranshimisha cyane iyo mbafashije kumenya Yehova.
UKO BYANGIRIYE AKAMARO
Igihe natangiraga guteranira hamwe n’Abahamya ba Yehova, ababyeyi bange barahangayitse. Ariko baje kwibonera ko byatumye ngira imyifatire myiza. Nshimishwa cyane n’uko ubu biga Bibiliya kandi baza mu materaniro y’Abahamya ba Yehova.
Nge na Tabitha tubanye neza, kuko dukurikiza inama zo muri Bibiliya zireba abashakanye. Urugero, inama ivuga ko tutagomba guca inyuma uwo twashakanye yatumye umuryango wacu ukomera.—Abaheburayo 13:4.
Singihangayikishwa n’ubuzima cyangwa igihe kizaza. Ndi mu muryango ugizwe n’Abahamya bo hirya no hino ku isi bafite amahoro nyakuri kandi bunze ubumwe. Muri uwo muryango abantu bose barareshya. Ibyo ni byo naharaniye ubuzima bwange bwose none nabigezeho.
^ par. 12 Izina ryarahinduwe.


text:
Nyaruguru: Urubyiruko rw’abakorerabushake rwagabiye inka utishoboye
Urubyiruko rw’abakorerabushake rwo mu Karere ka Nyaruguru, rwubakiye utishoboye w’i Busanze wari wasenyewe n’ibiza, runaha inka umuryango umwe utari ufite ubushobozi bwo kuyigurira.
Ibyo bikorwa byombi byakozwe ku wa Gatanu tariki 1 Ukwakira 2021, mu rwego rwo gutangiza ukwezi ko kuzirikana ubukorerabushake.
Kayiranga Jean Bosco, umuhuzabikorwa w’urubyiruko rw’abakorerabushake mu Karere ka Nyaruguru, akaba n’Umunyamabanga Nshingwabikorwa w’Umurenge wa Ngera, avuga ko inka batanze yavuye mu bushobozi bwegeranyijwe n’urubyiruko rw’abakorerabushake ibihumbi 13,525 bo mu Karere ka Nyaruguru bose.
Agira ati "Inka twatanze twayiguze amafaranga ibihumbi 400, kandi turateganya kuzatanga n’indi dusoza uku kwezi. Muri uku kwezi kandi tuzakomeza ibikorwa by’ubukangurambaga bwo kurwanya Covid 19, no kurwanya ibiyobyabwenge mu rubyiruko no mu baturage".
Damien Ndungutse wakurungiriwe inzu yashimye urubyiruko rw’abakorerabushake, kuko ngo rwamurwanyeho nyuma y’uko inzu ye yari yaguye.
Olivier Shumbusha wahawe inka, afite imyaka 28, yashimye urubyiruko rw’abakorerabushake agira ati "Twajyaga duhurira mu kudushishikariza kwanbara agapfukamunwa, none baguze inka barayimpaye. Ndabashimiye cyane”.
Inka bamuhye ngo azayifata neza, azanywe amata hamwe n’umwana n’umugore we, kandi na we azoroze abandi.
Ibitekerezo ( 1 )
abo bakorera bushake bagize umutima utabaraImana ibongerere


text:
Burera: Hafunguwe ikigo kizafasha urubyiruko gukora siporo zitandukanye
Yanditswe na NKOMEJE GUILLAUME
Umuryango Gasore Serge Foundation wafunguye ikigo cy’urubyiruko “Sports Training and Recreation Center” mu murenge wa Rugarama, Akarere ka Burera, Intara y’Amajyaruguru kizafasha urubyiruko gukora siporo n’imyidagaduro.
Mu gikorwa cyo gufungura ku mugaragaro iki kigo, cyabaye ku wa Gatandatu tariki 24 Werurwe 2018, Uwamahoro Innocente ushinzwe guhuza ibikorwa by’uyu muryango n’izindi nzego yatangaje ko bahisemo gufungura iki kigo muri Burera bitewe n’uko ari Akarere babona gateye neza kazafasha urubyiruko gukora neza siporo.
Yagize ati: “Burera, ni Akarere twishimiye gukoreramo kubera ko ari Akarere k’imisozi n’ikirere kiza mu bijyanye na siporo, ni muri urwo rwego uyu munsi twafunguyeyo ikigo cy’urubyiruko kizajya gihuza ibikorwa bya siporo bitandukanye”.
Avuga ko bifuza ko iki kigo cyazagirira akamaro kanini abana n’urubyiruko, by’umwihariko mu kugaragaza ko hari icyo bashoboye no kuzamura impano zabo.
Ati: “Turifuza ko iki kigo dufunguye cyazagera kure hashoboka, kikazaba ikigo gifasha abana kugaragaza impano zabo nk’abana bari hano mu karere k’amakoro badafite umuntu ubavugira ngo bagaragaze ko hari ikintu runaka bashoboye cyangwa hari impano bafite muri rusange”.
Uwamahoro Innocente yemeza ko iki kigo kizafasha urubyiruko gukora siporo zirimo umupira w’amaguru, Volleyball, Basketball, Handball, Athletisme n’imbyino za Kinyarwanda, hazabamo n’abagore bahigira kuboha, gusuka no kudoda ndetse n’ibindi bishobora guteza abantu imbere.
Mu muhango wo gufungura iki kigo habaye kandi isiganwa “Burera Race Road”, mu kwiruka ahareshya na kilometero 10, Myasiro JMV ni we wabaye uwa mbere mu bakuru akoresheje iminota 25 n’amasegonda 38 naho mu bakobwa, aba Yankurije Marthe (31’35”).
Uyu muryango wa “Gasore Serge Foundation” washinzwe na Gasore Serge usanzwe ukorera mu Karere ka Bugesera, Umurenge wa Ntarama, basanzwe bagira ibikorwa birimo bya siporo n’imyidagaduro, ubujyanama ku ihungabana, ubuvuzi, ubworozi n’ibindi, byose bikaba bigamije kurengera abafite ibibazo bitandukanye.


text:
Miss Shimwa Guelda wegukanye ikamba rya Miss Heritage mu irushanwa rya Nyampinga w’u Rwanda mu mwaka 2017, yakoze ubukwe bw’igtangaza na Habimana Hussein usanzwe ari Umuyobozi wa Tekiniki mu Ishyirahamwe ry’umupira w’amaguru mu Rwanda (FERWAFA).
Ubu bukwe bwabereye muri Kigali Convention Centre kuri iki Cyumweru tariki 22 Ukuboza 2019,imbere y’inshuti n’imiryango y’aba bombi.
Ibirori byabanjirijwe n’umuhango wo gusaba no gukwa wabaye ku wa 15 Ukuboza 2019 mu gihe gusezerana byabaye kuwa 19 Ukuboza 2019.
Kuwa 29 Kamena 2019 i Nyarutarama kuri Quiet Haven Hotel habereye umuhango ukomeye mu buzima bwa Miss Shimwa Guelda kuko ari ho Habimana Hussein yamwambikiye impeta y’urukundo, nk’intangiriro y’urugendo rushya bombi biyemeje kugendana.
Shimwa abaye umukobwa wa kabiri mu bahataniye ikamba rya Miss Rwanda 2017 ukoze ubukwe nyuma ya Umutoni Pamela warushinze muri uyu mwaka.
Shimwa yegukanye ikamba rya Nyampinga w’Umuco [Miss Heritage 2017], yabaye igisonga cya Mbere cya Miss Rwanda 2017 anegukana ikamba ry’igisonga cya Mbere mu irushanwa rya Miss High School 2015.
Amafoto:IGIHE
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN
Bazabyare baheke Hungu na Kobwa.Ibintu bidushimisha kurusha ibindi Imana yaduhaye,ni Ubukwe no Kubyara.Byombi ni IMPANO y’Imana. Gusa tugomba kwibuka ko Imana ishaka ko Umugore n’Umugabo "baba umubiri umwe" nkuko Intangiriro 2,umurongo wa 24 havuga.Ikibabaje nuko ababyubahiriza ari bake.Benshi bacana inyuma,bararwana,baricana,ndetse bagatandukana.Amadini amwe abeshyera Imana ngo ibemera gutunga abagore benshi.Ntabwo aribyo kubera ko bitera ibibazo mu ngo kandi Yesu yadusabye gushaka umugore umwe. Nkuko Yesu yabisobanuye muli Matayo 19:6,Imana yihoreye Abayahudi batunga Abagore benshi kuko bali barananiye Imana.Abantu bose bakora ibyo Imana itubuza,yashyizeho umunsi wa nyuma kugirango izabakure mu isi abakora ibyo itubuza bose.Izasigaza mu isi gusa abantu bayumvira nkuko Imigani 2 imirongo ya 21 na 22 havuga.


text:
Hari abantu bahura n’imbogamizi bigatuma bananirwa kugira intego ihamye y’ubuzima. Iyi nkuru ni ikimenyetso cy’uko umuntu abasha kurenga imbogamizi agatangira ubuzima bufite intego. Uyu ni Umutesi* w’imyaka cumi n'itandatu (16), aratubwira uko nyuma yo kuva mu ishuri yisanze mu buzima bwo mu muhanda ariko nyuma aza kurisubiramo, atangira urugendo rwo kugera ku nzozi ze zo kuzaba umuganga.
Nkitangira ishuri nakunze imibare n’ubumenyi rusange. Ku ishuri ni ho nahuriraga n’inshuti zange tukiga ndetse tugakina. Gusa mbere gato yo gutangira nakoze impanuka mara umwaka mu bitaro, nongera gutangira nyuma. Kuko nabonaga ari nge mukuru mu ishuri, nize nshyizeho umwete kugira ngo ntazasibira. Ubushobozi bwa mama bwo kunyishyurira bwaje kugabanuka, bigera aho bubura burundu nuko ndivamo nkajya mfasha mama kurera abavandimwe bange. Gusa iyo bagenzi bange bavaga kwiga nabasabaga amakaye nkasubiramo ibyo bize.
Bukeye nabonye inshuti zange zihora zirya amandazi, nkagira amatsiko y’aho bakura amafaranga ngo nange mbikore mfashe mama kubona ayo kwishyura ishuri dore ko numvaga ngomba kuzaba muganga. Bambwiye ko birirwa bazerera mu isoko biba, banshishikariza kujyana na bo. Narabitinye kuko mama yadushishikarizaga kugira imico myiza. Gusa barabinyumvishije nuko ndemera.
Umunsi wa mbere njyayo byarangoye kuko byasabaga kwiruka no guhora nihishe. Rimwe mu gitondo twageze mu isoko batangira gushaka ibintu byo kwiba. Batangiye kwiba ibirayi, nuko mbona ntabishobora kubera ubwoba, maze mbona umubyeyi ufite ibintu byinshi ndamutwaza, ampa amafaranga ijana na mirongo itanu (150). Ibyo bagenzi bange babaga babonye bahitaga babigurisha, nge nkabitahana kuko ntari nzi aho kubigurishiriza. Nyuma abashinzwe umutekano bafashe umwe, abandi turiruka. Nahise nihisha inyuma y’inzu. Nyuma nagize ubwoba mpitamo gushaka ubundi buryo bwo gusubira mu ishuri.
Nahise ntangira gufasha mama mu bucuruzi buciriritse yakoraga ariko na byo ntibyagenda, nuko bintera kwigunga. Umunsi umwe nabonye za nshuti zange zivuye ku ishuri ndatungurwa. Bambwiye ko babonye umuryango witwa “Abadacogora n’Intwari” ufasha abana bo mu muhanda. Bambwiye ko babishyurira ishuri ndetse bakabagaburira. Numvisemo ibijyanye n’ishuri, nahise mbasaba ko najya njyana na bo. Umunsi wa mbere nageze aho uwo muryango ukorera ntinya kwinjira kuko nari numvise ko bafasha abana bo ku muhanda kandi ngewe ntari nkiba ku muhanda.
Ukwezi kwashize njyayo buri munsi nkaguma ku irembo. Umukozi waho yarambonye ansaba kuzabonana n’ababishinzwe. Nasubiyeyo baranyandika, bansobanurira ko nzamara umwaka niyibutsa amasomo, nkazasubira mu ishuri nyuma. Narishimye mbibwira mama na we arishima cyane. Kuva ubwo nize nshyizeho umwete.
Umwaka urangiye nasubiye mu ishuri ariko abo twiganaga baransekaga ko nasibiye, mbibwiye mama ansaba kudacika intege nkiga cyane kandi nkashaka inshuti zo kumfasha. Naje kumenyera, igihembwe kirangira mfite amanota mirongo irindwi n'atanu (75).
Nyuma nakoze ikizamini cya leta sinatsinda. Narababaye nshika intege ariko mama arampumuriza ambwira ko ngomba kwiga cyane nkazatsinda ubutaha. Numvise imbaraga zigarutse kandi nibuka ko nshaka kuzaba muganga niga nshyizeho umwete. Ubu ndi mu mwaka wa mbere w’amashuri yisumbuye. Ubuzima bwarahindutse sinkisiba ishuri kandi numva mfite ikizere cyo kuzagera ku nzozi zange.
Ba Ni Nyampinga bagenzi bange, mu buzima duhura n’imbogamizi zitandukanye ariko ni ngombwa kumenya icyo ushaka kuko iyo ubonye amahirwe uhita umenya uko uyabyaza umusaruro. Ntimukumve inama mbi, iteka muge mutera intambwe musabe ubufasha, mugishe inama kandi mugire intego mu buzima bwanyu.
- *Izina rye twarihinduye mu rwego rwo kurinda umutekano we.


text:
Akarere ka Rutsiro ni kamwe mu tugize intara y’Iburengerazuba, kakaba kwibasirwa n’ikiza cy’inkuba, aho mu bihe by’imvura tugiye kwinjiramo abaturage bo muri aka gace bahura n’ihungabana rikomeye, bibaza utahiwe gukubitwa n’inkuba, dore ko abo itishe ibatera ubumuga bukomeye, ibi byose bakabishinja ibiciro bihanitse by’imirindankuba.
Abaturage bo muri aka karere ka Rutsiro batangaza ko batazi iherezo ryabo n’inkuba, kuko icyakayibarinze ariwo umurindankuba ufite ibiciro bihanitse, kandi ibi aba baturage batangaza ntibinyuranye n’iby’Umuyobozi w’akarere avuga.
Umuyobozi w’akarere ka Rutsiro, MAdame Ayinkamiye Emelance yunze mu ry’abaturage, aho yemeje ko umurindankuba nyawo atari pirate, ufite ubushobozi bwo kurinda byibuze umuryango umwe ugura miliyoni imwe y’amafaranga y’u Rwanda (1.000.000frs).
Nyirahabimana Seraphina umwe mu baturage bo muri aka karere ka Rutsiro, utuye mu murenge wa Musasa, akagali ka Murambi, umudugudu wa Nyamasheke, ni umwe mu baturage bagezweho n’ingaruka zo kudatunga umurindankuba.
Nyirahabimana mu mwaka wa 2019 yapfushije umwana we wigaga mu mwaka wa gatanu w’amashuri abanza, wakubiswe n’inkuba mu kwezi kwa munani tariki 26, aho hari ku mugoroba uyu nyakwigendera Josiane ari mu gikoni atetse, hari kugwa akavura gake kavanzemo inkuba nyinshi, nyakwigendera aba atakaje ubuzima nyuma yo gukubitwa n’inkuba.
Nyirahabimana yemeje ko iyo aba yarabashije kwigurira umurindankuba umwana we aba akiriho. Yagize ati « njye ndasaba leta ko yadufasha tukabona imirindankuba, njye ku bwanjye mfite ubushobozi narara nguze uwo murindankuba, ariko amakuru mfite ni uko uhenze cyane. Njye sindanawubona numva ngo uri ku karere no ku kigo nderabuzima, ariko nk’uko leta idahwema kutuzirikana, nidufashe iki kibazo cy’inkuba igiye kutumaraho abantu, imirindankuba ishyirwe ku mafaranga yakwigonderwa n’umuturage. »
Si aho gusa twaganiriye n’abaturage, kuko twanyarukiye mu mudugudu wa Karugaju, akagali ka Murambi, umurenge wa Gihanga, aho twasanze inkuba nabo itarabaretse, ubwo twahageraga batubwiye ko imvura iherutse kuhagwa inkuba yakubise abantu bane, muri bo umusore w’imyaka 20 yaramuhitanye hamwe n’umugabo wari ubyaye rimwe, abandi babiri ntacyo babaye uretse guhungabana.
Umuringanews.com ubwo wanyarukiraga muri uyu murenge wa Murambi, twabashije kuganira na Ndekezi Kayitani, Umubeyi wa nyakwigendera Nsengiyumva Theogene wari ufite imyaka 20, akaba yarishwe n’inkuba.
Ndekezi n’agahinda kenshi yadutangarije ko abona nta herezo ry’iki kibazo cy’inkuba zibasira abantu mu gihe leta itagize icyikora ngo ibafashe kubona imirindankuba.
Yagize ati “uretse najye uciriritse mbona n’abakire b’inaha nta numwe utunze umurindankuba, numva bavuga ngo urakosha, njye rwose nta bushobozi wo kuwugura mfite, gusa inkuba ni ikibazo kidukomereye ni ukutubariza leta niba ntacyo yakora, ngaho ubundi ni ibibazo”.
Umuyobozi w’Akarere ka Rutsiro Ayinkamiye Emelance yashimangiye ko umurindankuba uhenze, ndetse anatumenyesha ko nuwo nabo bawufite ku karere ari abaterankunga bawubahaye.
Uyu muyobozi yanongeyeho ko bafite ikindi kibazo cya barusahurira mu nduru bumvise ko bafite ikibazo cy’inkuba, barangiza bakazana ibyo bita imirindankuba kandi mu by’ukuri atari yo ahubwo yakururira ibibazo byinshi abaturage, kuko uko bashyiraho iyo mirindankuba ya pirate niko ibyago byo kwibasirwa n’inkuba byikuba inshuro nyinshi.
Ayinkamiye uyoboye Akarere ka Rutsiro wemeje ko Akarere ayoboye kibasirwa cyane n’inkuba yagize ati “Nk’ubuyobozi ntabwo twicaye, turi gushaka icyafasha abaturage dufatanyije n’izindi nzego ari MIDMAR, ari RULA, mu gukemura kiriya kibazo cy’imirindankuba, na Minisiteri y’Ubutegetsi bw’igihugu turafatanya kugira ngo turebe uburyo twafasha abaturage.
NIKUZE NKUSI DIANE


text:
Imyitwarire umuntu agira mu rukundo niyo iruha kuramba cyangwa gusenyuka. Igihe ukeneye kugumana n’umukunzi wawe, hari uburyo uba ugomba kwitwara bya buri munsi.
Niba ufite imwe muri iyi myitwarire, umenye ko ufite umwanzi uzirana n’urukundo ndetse uzarurimbura buke buke kugeza rurangiye ukabura umukunzi wari warahariye ubuzima bwawe.
1.Kudafuhira umukunzi wawe
Mu rukundo uba ugomba kwitwara nk’ufite ubutunzi bukomeye kandi ushaka kugumana nabwo bityo ukanyuzamo ugafuhira umukunzi wawe ariko bidakabije. Bituma uwo mukundana yiyumvamo ko agufitiye umumaro kuko kumufuhira bimwereka ko umukeneye. Gusa wibuke ko gufuha birenze ntampamvu nabyo bisenya urukundo. Ugomba kubyitwararika ukamwereka ko umukeneye ariko mu kinyabupfura.
2. Kutemera guhana umwanya
Kuba mu rukundo n’umuntu ntibivuze ngo muhorane buri gihe. Ni ngombwa ko buri wese agira igihe cyo kuba ari wenyine. Muhane umwanya buri umwe ahumeke anitekerezeho ni bura rimwe mu gihe runaka. Wirinde kumva ko niba agusabye kumureka akaba ari wenyine ari uko atakwiyumvamo, ahubwo umureke yisanzure. Guhora mwikubana bisenya urukundo mu ibanga kuko buke buke mugenda muhararukwana ukazisanga ntakidasanzwe akikubonamo.
3. Gushaka ikintu binyuze mu kwirakaza
Bamwe mu bakundana bajya bagira amakosa yo kuba agushakaho ikintu akibyimya ngo uzakimuhe aho kukigusaba. Ese uba wumva bizamutwara imbaraga zingana iki ngo amenye icyo ushaka utigeze uvuga ? Ikiza ni ugutanga ubutumwa bwawe mu kabiganiraho aho guceceka ngo umushyire mu mayira abiri ayoberwe impamvu wacecetse. Ibi bikunze kubaho cyane cyane iyo mwagiranye akabazo umwe agahitamo kwirakaza mu gihe runaka nyamara siko gukemura ikibazo. Uwo ubikorera ageza aho akabirambirwa.
4. Kwihunza ikiganiro gikomeye
Rimwe na rimwe mujya mukenera kuganira ku ngingo ikomeye umwe akaba yahora abisubika kuko yumva iyo ngingo idatuma yisanzura, itamuha agahenge, cyangwa akumva atayikunze. Igihe cyose uba ugomba kugaragaza ubushake bwo kuganira n’umukunzi wawe cyangwa uwo mubana ku ngingo runaka. Iyo ukomeza kumwima umwanya bituma yibaza impamvu bityo urukundo rwanyu rugatangira kugana ahabi.
5. Guhora ubona ibintu nabi
Hari abantu badakunda umuntu uhora abona ko ibintu byose byarangiye. Buri gihe ntugire ikintu ubona mu buryo bwiza, aba akenshi bahora ari ba maganya ntiwakumva aho yashimye ikintu. Iyi myitwarire ntawe uyikunda, ntawifuza kuba iruhande rw’umuntu utagira ijambo ryamutera akanyabugabo. Niba witwara uko umenye ko ufite umwanzi w’urukundo uzarusenya gake gake mu ibanga.
6. Gushyira hanze agaseke mubikamo ibitagenda neza
Mu rukundo uba ugomba kubika ibanga ry’ibyo munyuramo uko byaba bimeze kose. Guhora uganira amakosa y’umukunzi wawe n’abo hanze ni amakosa akomeye. Ibyo igihe abyumvise bituma akubonamo umuntu udashobotse, utagira agatekerezo mbese wa biri hanze. Nta muntu rero wifuza gukundana n’umuntu utabasha gucunga umunwa we.
7. Kudohoka ku kwiyitaho
Igihe cyose uri mu rukundo uba ugomba gushyira imbaraga mu kwiyitaho. Niba umuntu agukunze abona umeze neza, ugira isuku, wambara neza, uba ugomba gukomerezaho aho kudohoka ngo wicupize. Uba ugomba kwereka umukunzi wawe ko ufite ubushake bwo gukomeza kuba mwiza umubereye. Bitabaye ibyo, azakuramo ake karenge.
8. Kugira ibirangaza byoroshye
Niba igihe cyose muri kumwe utabura ibyo uhugiramo umenye ko ntawe ubyishimira. Muhe akanya n’agaciro, ushyire terefone hasi, ukure izo nzara uri kurya mu kanwa n’utundi twose twakurangaza utureke. Hanga amaso urukundo rwanyu maze muganire utarangaye.
9. Kutamutega amatwi
Kuba babura baje imbere y’umukunzi wawe ni ikosa rikomeye. Itumanaho ni ingenzi hagati yanyu ku buryo niba muri kumwe ukeneye kugaragaza ko uhari. Wimuharira ikiganiro, wibuke ko kugira ngo ubashe gutanga ubutumwa bigendana no kubasha gutega amatwi.
10. Gutanga ibitekerezo by’ubwana
Niba muganira reka kuyobya ikiganiro ku ngingo runaka ngo ukimwerekezeho. Igihe cyose vuga ibintu bigaragaramo ko uri mukuru uganire nk’ufite ibitekerezo. Ibi bishoboka iyo mushaka kumvana bitari ugukomeretsanya cyangwa gucyurirana. Ntawe uzifuza kuganira n’umuntu w’imyaka 30 utanga ibitekerezo nk’iby’umwana w’imyaka 12.
11. Kutamenya gushimira
Ni byiza ko urukundo rwanyu rugira intego yo gukomera no kuramba. Kora uko ushoboye umukunzi wawe abone uburyo umushimira, uburyo kuba ahari ari ingenzi kuri wowe. Niba uri indashima ntazifuza kuhaguma, muhe impamvu ituma ahaba kubwawe.
12. Kwitega ibintu bidashoboka
Mu rukundo rwanyu mwikwiha intego zidasobanutse. Iyo zitagezweho kubera ko zidasobanutse bituma mutenguhana bigatuma mutsindwa. Ntawifuza guhora asezeranya ibidasohora, bitanashoboka.
Niba uri mu rukundo menya ko hari abanzi barwo batari rubanda ahubwo bari muri wowe. Kora uko ushoboye ibyo tukubwiye n’ibindi usanzwe uzi ubigendere kure ubone kubaka no gukunda ururamba.


text:
Noheli si isabukuru gusa
Bamwe batekereza ko Noheli ari nk’izindi sabukuru z’amavuko(anniversaire). Abadakunda kwizihiza bene izo sabukuru bahitamo kwiyicarira iwabo,bakagereka akaguru ku kandi,habe no gusohoka.
Nyamara n’ubu na bwo ni ubundi buryo bwo guhimbaza Noheli bafata igihe cyo kwibuka ko batazaruhukira mu mva!Ukwigira umuntu kwa Jambo(incarnation)gucira amarenga buri wese ngo « ibuka ko uri umuntu! »kandi ko byose bigira intangiriro(n’iherezo).
Ku rundi ruhande ariko,ubucuruzi bujyana n’iminsi mikuru ya Noheli butera bamwe kurungurirwa.Ihururu ry’iyo minsi mikuru bakarirambirwa.Hari n’abibwira ko Noheli ya buri mwaka ari uguta igihe no kwaya bitari ngombwa.Bakeneye kumva ukuntu Noheli atari isabukuru gusa.
Imva ya Yezu igiye kubyerekana
Nyuma y’imyaka 200,imva ya Yezu yongeye gukingurwa.Ubwa mbere ni igihe abigishwa be(abagore!) basangaga ikinguye,maze Malayika akababwira ko Yezu yazutse(Mt 28,6).Kuva icyo gihe iyo mva yararinzwe bikomeye kugira ngo hatagira abayangiza cyangwa bagasibanganya ibimenyetso.
Ibyo kuyifungura byari biherutse mu mwaka wa 1810.Ni bwo abashakashatsi b’ibyakera(archéologues)bagerageje kongera kwinjira muri iyo mva Ibitabo bitagatifu bitubwira ko ari yo Yezu yahambwemo.Icyo gihe ariko, abo bahanga ntibanyuzwe n’ibyo babonye.
Ko mu kirugu hari akarusho
Uyu mwaka byabaye ibindi.Ibyari amabanga y’ukwemera bigiye kwemezwa n’iminsi n’ibihe.Abatemeraga ko ukwemera kwacu gufite ishingiro risumba ibisanzwe ,bagiye kuva ku izima.
Isomere: La tombe de Jésus révèle ses secrets
Ko Yezu yavutse,byo ntibabishidikanyaho.Kuba yarazutse koko, ni byo bashaka kumenya kandi ni byo biha agaciro cya kirugu yavukiyemo.Ni yo mpamvu bibashishikaje. Nibabigeraho bazatangazwa n’ukuntu mu kirugu ariho abemera basanga akarusho nk’uko isomo rya kabiri ryo ku munsi wa Noheli ribivuga:
« Yezu uwo ,asumba abamalayika kuko n’izina yahawe ritambutse kure ayabo.Koko rero,ni nde wo mu bamalayika Imana yigeze ibwira iti »Uri Umwana wanjye;ni njye wakwibyariye uyu munsi’?Cyangwa se iti « Nzamubera umubyeyi,na we ambere umwana »?Kandi igihe yohereje imfura yayo ku isi,yaravuze iti »Abamalayika bose b’Imana bazamupfukamire »(He 1,…4-6)
Twebwe abadasumba abamalayika,niba amavi akibitwemerera,uyu ni wo munsi!Noheli nitubere munsi mukuru koko, aho abakera n’ab’ubu basimbagizwa n’ibyishimo(bondissent de joie)kubera ukwemera kubatera guharanira amahoro no kubaho mu ituze risesuye.
Bityo,n’umwaka wa 2017 uzatubera muhire,buhoro buhoro twirebere uko ugenda utembamo amata n’ubuki.Mu kwizera kudatamaza…
By P.B


text:
Uyu mukobwa wahishuye ko atigeze acibwa intege no kutegukana ikamba ubwo yitabiraga irushanwa rya Miss Rwanda mu 2018, yavuze ko muri uyu mwaka yafashe icyemezo cyo gusubirayo akongera kugerageza amahirwe.
Kayirebwa witabiriye Miss Rwanda 2018 ahagarariye Umujyi wa Kigali ntiyabashije kurenga ijonjora ry’ibanze [Pre-Selection] ngo ajye mu mwiherero.
Kudakabya inzozi ngo yegukane ikamba rya Miss Rwanda, byatumye uyu mukobwa atabasha kugera ku ntego yari yihaye zo gufasha abana bafite ubumuga nkuko byari mu mushinga we.
Icyakora ngo nubwo intego ze atazigezeho, yiteguye kuzazikomezanya muri Miss Rwanda 2021.
Yagize ati "Kuri ubu kuko maze kwisobanukirwa, njya mbitekereza nkavuga nti uwasubiramo. Njya numva uyu mwaka nasubiramo.”
Uyu mukobwa avuga ko impamvu atasubiye kurushanwa nyuma ya 2018, byatewe nuko yabanje kugorwa no kwakira gusezererwa kwe.
Muri uyu mwaka avuga ko azagenda yitwaje intwaro eshatu yizeye ko zizamugeza kure ndetse zikaba zanamuhesha ikamba; zirimo Kutagira ubwoba, kumenya icyo ashaka no guhagarara ku byo avuga.
Kayirebwa yatangaje ko yiteguye guhatana mu irushanwa rya Miss Rwanda nyuma y’iminsi mike agaragaye mu mashusho y’indirimbo zitandukanye. Uyu mukobwa yifashishijwe mu ndirimbo zigezweho nka ‘We Don’t Care’ ya Rj The Dj na Meddy & Rayvanny na ’Ikinyafu’ ya Bruce Melodie na Kenny Sol n’izindi.
Uyu mukobwa yabwiye IGIHE ko kugaragara mu mashusho y’indirimbo ari impano yari asanganywe kuva mu bwana, akaba abikora nk’akazi kandi kamwinjiriza agatubutse.
Yagize ati "Nakuze numva nzakina filime nanabikunda, naje kwinjira mu byo kumurika imideli, biza kumviramo no kubona uko najya mu mashusho y’indirimbo. Ni akazi nk’akandi kandi kinjiza amafaranga meza.”
“Ntabwo umukobwa ujya mu ndirimbo aba ari ikirara ahubwo nabwo ni ubuhanzi kandi tuba tugaragaza ibyo uwaririmbye yashakaga kuvuga. Ni akazi nk’akandi kandi gahemba neza.”
Uyu mukobwa yasabye abantu batekereza ko umukobwa ujya mu mashusho y’indirimbo z’abahanzi aba ari ikirara ko bareka iyo mitekerereze kuko atari yo.
Usibye kujya mu mashusho y’indirimbo, Kayirebwa ahamya ko afite inzozi zo kuzakina filime kuko ari ibintu yakuze akunda.
Yavuze ko kugaragara mu ndirimbo kimwe no gukina filime atari uburara ahubwo ari impano nk’izindi, bityo ko Abanyarwanda bakwiye kwakira impano ye.
Indirimbo ’Ikinyafu’ ya Bruce Melodie


text:
Amahirwe abantu bagira ni uko badafata ibintu kimwe.Hari ababerwa no gukuririza inkuru, hakaba n’abakunda byacitse.Hari abareba ntibabone,hakaba n’ababibona bakarenzaho uruho.
Nguko uko ibibazo bikomera cyangwa bikaburirwa umuti kandi ibisubizo bitabuze.Uti, « None hakorwa iki? » Ibaze nawe bikubayeho kuri ubu buryo kandi ari incuti yawe ibikuzanyeho.
Reka ntibishoboka!Ahaaa… Umuntu yaturutse muri Nyaruguru ajya kwa mugenzi we i Nyagatare kumutekerereza ibyago byateye mu Karere k’iwabo.Nk’uwisanga ati, »Rwose ibintu byaracitse,abantu barapfa umusubizo »
Nyir’urugo, ati « None se ngire nte? » Ahita yungamo ati « Mwebwe mwari gupfa kudoda ibyacitse,mukareka abantu bakipfira…Areba hejuru mu kirere,arongera ati « N’inzovu zirapfa nkanswe udusimba!Muyobewe se ko ufite ibintu atabura abantu?! »
Uwibwiraga ko aganyira incuti ataha yumiwe.Ageze ku irembo atangira kwivugisha ngo nta by’iki gihe…Na hano ijuru si ryeru.Bitewe n’uko bwari bwije, yifatirwa Coaster.Bamubajije ikarita arayibura,bati « dore Twegerane aho ziriiii…Nyaruka bwangu »
Yagiye shishi itabona,agerayo ari intere,mbese nk’umupfu usanze abandi.Na byo birababaje.
By Karwera Agnes/Remera


text:
"Bizatuma amahanga yubaha izina ry’Uwiteka, N’abami bo mu isi bose bakubaha icyubahiro cyawe, Kuko Uwiteka azaba asannye i Siyoni, Kandi abonekanye icyubahiro cy’ubwiza bwe, Yitaye ku gusenga kw’abatagira shinge na rugero, Adasuzuguye gusenga kwabo." Zaburi 102: 16-17
Nkuko amakuru y’abatalibani akomeje gutera ubwoba muri Afuganisitani, biroroshye cyane kumva ko n’itorero ryaho ritorohewe. Nubwo abavandimwe na bashiki bacu mu wuka muri ibyo byose barimo gucamo biteye ubwoba, ariko kwizera, Kandi ikintu kimwe basaba itorero ryo ku isi yose kuri ubu ni amasengesho yacu. Ubu ni uburyo 10 dushobora kwerekezamo amasengesho yacu dusabira benedata:
1. Sengera abizera bahagumye. Igihe abatalibani bigaruriraga igihugu, abakristo benshi barahunze. Ariko abandi bahisemo kuguma kuba umuhamya wa Nyagasani, ntibatinya gukomeza kwerekana Yesu Kristo bizeye. Sengera aba bagabo n’abagore b’intwari bagire: Amahoro, ituze n’ umutekano, imbaraga n ’amahirwe’ muri iki gihe barimo gushyirirwaho amategeko mashya.
2. Sengera abahunze igihugu. Saba ko bazakomeza kuba abizerwa muri Kristo Yesu, kandi ko ubuzima bwo mu Burengerazuba aho bahungiye butazagabanya kwizera kwabo gukomeye.
3. Sengera abakobwa n’abagore. Kubera ko aba ari nzirakarengane bafite intege nke cyane ku butegetsi bw’abatalibani. Benshi bafite ubwoba ko amashuri yabo azahagarara ndetse bagakoreshwa n’ibikorwa by’urukozasoni(Gufatwa ku ngufu). Bamwe ngo batwitse impamyabumenyi zabo kugira ngo bahishe ko bakandagiye mu ishuri. Senga rero kugira ngo batazabura uburyo bwo gukomeza kwiga.
4. Sengera umutekano mu gihe barimo guhamya kwizera kwabo ariko mu ibanga rikomeye. Ubundi Kuba umukristo ku mugaragaro muri Afuganisitani, ni igihano cyo kwicwa! Kandi bashaka cyane abizera rwihishwa. Guhinduka ’umuhakanyi’ bitekerezwa ko biba biteye isoni ku muryango wawe kandi kukwica kubwo guhinduka ukava ku mahame yabo birasanzwe.
5. Sengera benedata bo mu mwuka. Nabwo ari abizera mu mwuka bo muri Afuganisitani gusa, ahubwo sengera itorero ry’isi yose berekane urukundo rwa Kristo Yesu ku banya Afganistan bahunze nk’impunzi.
6. Senga haboneke ibiryo. Mu gihe ku isi hagiye haba intambara n’amakimbirane, abantu barashonje. Ishami ry’umuryango w’abibumbye ry’ibiribwa ku isi, ritewe impungenge ko bitewe n’amapfa n’inzara, abantu miliyoni 14 muri Afuganisitani bashobora kuzahura n’inzara! Senga usaba witeka guha ibiryo n’ibikenewe byose benedata n’abaturage ba Afuganisitani.
7. Sengera Covid-19 muri Afuganisitani. Umuyobozi mukuru w’ishami ry’ubuzima rusange mu gihugu aherutse kwiyemerera ko ibigo nderabuzima birimo gusenyuka, umubare w’inkingo urimo kugabanuka, kandi ko hakomeje kubura ogisijeni. Saba Yesu Kristo agire icyo akora
8. Sengera abafatanyabikorwa bacu hamwe n’abakorerabushake: Imana ibategurire ku murimo ukomeye wo gukorera impunzi zigera mu bihugu byegeranye na Afghanistani. Saba Imana babone impushya banemererwe gutanga ubufasha ku mpunzi ziri mu nkambi.
9. Senga kugira ngo hatabaho ibitero by’iterabwoba. Muri Kanama gushize, ibisasu bibiri byaturikiye hafi y’ikibuga cy’indege byahitanye abaturage barenga 60 n’abasirikare 13 b’Amerika. Ibi bisasu byigambwe na Leta ya Kisilamu i Khorasan, umutwe w’intagondwa utavuga rumwe n’abatalibani. Saba Uwiteka Nyiringabo Imana ihagarike imigambi y’iyi mitwe y’intagondwa.
10. Sengera abatalibani. Muri guverinoma nshya yateganijwe harimo intagondwa zizwi za kisilamu zishyigikira gusobanura nabi amategeko ya Shariya, ndetse harimo n’intagondwa izwi irimo gushakishwa na FBI. Senga habeho igitangaza: kugira ngo Imana yiyereke abo bayobozi binyuze mu nzozi no mu ma yerekwa bahindure imyumvire yabo.
Source: Christian Today
[email protected]


text:
Ubushakashatsi bwagaragajeko abantu bose barota, impamvu harimo abavuga ko batajya barota ni uko baba babyibagiwe naho ubundi umuntu wese ufite ubwonko ararota. Bamwe bavuga ko umuntu arota ibyo yiriwemo nka ya mvugo ngo:”Umutindi arota arya.” Nyamara siko biri kuko ushobora kurota umuntu utazi utigeze ubona bwacya ukamubona.
Hari abantu bafite impano yo gukabya inzozi yarota ibintu bikaba nk’uko yabirose. Ushobora kuba ufite iyo mpano ntubimenye kuko utajya wita ku nzozi urota cyangwa se ntunamenye ibisobanuro byazo.
Hano tugiye kukubwira bimwe mu bisobanuro by’inzozi abantu bakunze kurota:
1. Kurota ukora impanuka.
Iyo urose ukora mpanuka( cyane cyane iy’imodoka) ibyo bigaragaza ko hari ikintu gishobora kubangamira cyangwa guhagarika burundu ibikorwa byawe. Singombwa rero kugira ubwoba ngo uhagarike ingendo ngaho ngo uri gutinya impanuka. Ni ngombwa ahubwo ko usuzuma imishinga yawe ukareba niba ntagishobora kuyihungabanya.
2. Kurota uri kubyara.
Kubyara mu ndoto bifite igisobanuro cyiza. Bigaragaza ko hari ikintu gishya ushaka gushyira ahagaragara. Singombwa ko byanze bikunze bigomba kubyara umwana bishobora no kuba igikorwa gishya ushaka kubona cyatunganye cyangwa ijambo rikuri ku mutima ushaka kuzabwira umuntu. N’iyo waba warose ubyara ikintu kidafite ishusho nyayo y’umuntu cyangwa warose ko utwite byose bisobanura kimwe. Akenshi kubyara bisonurako hari amasezerano yawe agiye gusohora ni kimwe no kurota inkoko ituraga imishwi.
3. Kurota uzengurutswe n’abantu benshi.
Ibi bisobanurwa hakurikije ubuzima bwa buri munsi bwa nyir’ ukurota. Niba watewe ubwoba n’ubwo bwinshi bw’abantu ugomba gutekereza ku bugwari ugira haba mu mibanire yawe n’abandi cyangwa bwo gutinya gucibwa urubanza igihe waba ufatiwe mu makosa. Nanone kandi bisobanura ko hari impano ufite ariko utajya ukoresha ngo uzibyaze umusaruro ukaba ukwiye kuzamburwa. Igihe ubashije kwihagararaho muri icyo gikundi bigaragaza ingano y’ibyishimo uterwa no kugera kucyo wari wiyemeje. Kurota uzengurutswe n’inyamaswa bigira igisobanuro bitewe n’zo nyamaswa izo arizo. Iyo ari inka uba ugiye guhura n’ibibazo byinshi, iyo ari imbeba uba ugiye guhura n’inyatsi, iyo ari inshishi n’amasazi uba ufite ibintu biri kuguhiga bishaga kukugirira nabi.
4. Kurota uvuza induru ijwi ntirigende.
Gusobanura izi nzozi bisaba kureba ubuzima bwawe mu minsi yashize akenshi umuntu akunze kurota ari mu mahina yatabaza ntihagire uwumva. Ugomba kureba niba mu minsi yashize ntaho wahuye n’ikibazo utari ufite ubushobozi bwo gukemura. Hari n’igihe biba byarabaye mu bwana ukongera kubyibuka ukuze.
5. Kurota wikubita hasi uturutse hejuru.
Ibyo bishobora gusobanura ko utinya kugira igihombo mu mishinga yawe. Niba warigeze kugira ikibazo ntihagire ukurengera izo nzozi zishobora kukugaragariza ubwoba bwo kumva ko ntawe ukwitayeho. Nanone bisobanura kugwa no kunamuka hamwe no gutsindwa n’ibigeragezo, ni kimwe no kurota ugwa mu mwobo. Kurota uva hasi ukazamuka hejuru uguruka akenshi bisobanura kwaguka mu buryo bw’umwuka no gukura kw’impano. Kurota wurira igiti cyangwa uzamuka escalier bisobanura kuzamuka mu ntera.
6.Kurota urupfu.
Ibyo biba kuri benshi. Kurota wapfuye cyangwa ugiye gupfa ntibisobanura ko ugiye gupfa, ahubwo bivuga imihindagurikire y’ibintu cyangwa iherezo ry’ikintu runaka kizatumahabaho itangira ry’ikindi. Urupfu rero rusobanura iherezo ry’igikorwa cyakorwa ko ari igihe cyo guhindura hagakorwa ibindi. Iyo urose undi muntu apfa bisobanura ko uwo muntu arimo gucika intege akaba agiye kugwa.
7. Kurota wambaye ubusa.
Kuba wambaye ubusa bisobanura ko ushobora kuba wumva utarinzwe mu mibereho yawe. Bishobora ariko na none kuba ikimenyetso cyo kwisanzura ku bantu bose ndetse no kwigirira ikizere. Birumvikana ko bishobora kugira igisobanuro cyiza cyangwa kibi kuko bishobora no kwerekanako uri biri hanze ntabanga ugira. Nanone kandi bisobanura ko nta gukiranuka ugira ko ufite ibintu byinshi bigutandukanya n’Imana.
8. Kurota warohamye.
Cyane cyane umuntu arota atyo iyo afite ibibazo bizamugora kubyikuramo. Icyo gihe rero uba ufite ubwoba bw’uko ushobora kunanirwa n’ako kazi kagutegereje. Nanone bisobanura kuzabiranywa n’ibigeragezo ukarengerwa n’isayo agahinda gasaze. Kurotera umuntu ari mu mazi yatobamye asa nabi nabyo bivuga ko hari ibyaha ari kwivurugutamo.
9. Kurota ukuka amenyo yose.
Ubundi amenyo ni ikimenyetso cy’ubuhangange n’inyota yo gushaka gutunga. Gukuka amenyo mu ndoto ni ubwoba bwo gutinya kuva ku buyobozi bw’ikintu runaka wari ukomeyemo.
10. Kurota ushyikirizwa ubutumwa.
Gushyikirizwa ubutumwa utiteguye bishobora kugushimisha ,kugutenguha cyangwa kugukomeretsa. Urugero rwa hafi ni urwo gutekereza ibisubizo by’ibizamini bishobora kandi gusobanura ko hari umuntu uhora wifuza kubona udaherutse.
11. Kurota wabonye amafaranga.
Kurota amafaranga bisobanura ko urota amafaranga aba afite ubukire mu mutima we aba ashaka kuzashyira ahagaragara. Izo nzozi kandi zigaragaza uko ateye ,ibyo akunda n’ubushake bwo kubishyira ahagaragara kugira ngo amenywe.
12. Kurota ubukwe.
Kurota ubukwe bigira ibisobanuro byinshi bitewe n’uburyo ubirosemo hamwe n’uwo ubiroteye ariko akenshi bisobanura urupfu. Iyo urose umuntu w’umugabo yakoze ubukwe yambaye ikanzu y’abageni biba ari urupfu. Iyo urose abantu basezerana bishobora gusobanura gushinga urugo cyangwa bigasobanura kubona agakiza cyangwa kongera kwivugurura mu gakiza bagasubira uko bahamagawe cyangwa se uko basezeranye n’Imana.
13. Kurota uri ku igare.
Kurota uri ku igare bishobora gusobanura urupfu kurota uri mu modoka cyangwa kuri moto bigasobanura kwihuta mu iterambere cyangwa se bigasobanura urugendo rw’ivugabutumwa byose biterwa n’ibyabanje ndetse n’ibyakuriye muri izo nzozi.
14. Kurota urya.
Kurota urya bigira ibisobanuro byinshi bitewe n’ibyo warose urya. Iyo warose urya ibintu bikomeye nk’imyumbati n’amateke cyangwa bishariye nk’umuravumba uba ugiye guhura n’ibibazo bikakaye iyo warose urya cyangwa unywa ibintu biryoheye uba ugiye guhura n’ibintu byiza.
Martin MUNEZERO
REBA HASI RAMADHAN JUNIOR ASUBIRAMO INDIRIMBO KU MUNINI YA MAVENGE SUDI:
Mwiriwe neza?
Mwazansobanuriye inzozi zo kurota uwo mwakundanaga ariko yakurakariye.
Mwadusobanurira kurota uraswa icyo bivuga?
Narose ndwana n’abagizi ba nabi ndabatsinda ariko icyanteye kwibaza byinshi nuko muri urwo rugendo banzaniye abana batwaye nkabasengera bagakira munsobanurire.
Kurota bagutunga imbunda urikumwe numukunzi was maze we akaraswa bari bari kumwaka amafaranga
Munsobanurire kurots inkoko indoma kugatoki
Muzansobanurire kuriya ubona imbwa
Munsobanurire kuba uri kwambukana nabandi ku iteme abandi bakambuka nge nkasigara bikarangira batinduruye iteme nkaca munsi. Murakoze ntegereje ibisubizo byany
mwazansonuriye kurota ufite ubukwe ariko bugapfa wabugezemo ndetse no kurota bagutereye ivi
Munsobanurire kurota urya inyama , ubona imizinga yinzuki: ubona imbata zirukankana inzoka bisobanuye iki?
Munsobanurire kurota wica ibihumwo byinshi cyane urikimwe nabandi ba2 mubisahuranwa then hakaza umuntu akabigutwara
Munsobanurire kurota wica ibihumwo byinshi cyane urikimwe nabandi ba2 mubisahuranwa then hakaza umuntu akabigutwara
Ukonarose ndikumwe nindhutizanjye turikoga munyanja twaryohew ijoro ryose nabyutse duhejeje inyanja mbyuka ntameze neza meze nkurwaye
Kurota urikumwe na prezida,akwemerera amafaranga yo gukora,budakeye kabiri ukongera ukarota uri mu rugo rwe ubyina mu bukwe bwu mwana we,
Bishatse kuvuga iki?kdi mpora murota kenshii ngo nkanamubwira nti kdi ubu wasanga ndikubirota!!ngo akambwira ngo hoya humura noneho turi kumwe,ngashiduka ngasanga nabirotaga,agahinda kakanyica,
Munsobanurire kurota uhetse umwana urikumanuka ahantu hanyerera kandi wambaye ibitenge kandi urumukobwa murakoze
Munsobanurire kurota uhetse umwana urikumanuka ahantu hanyerera kandi wambaye ibitenge kandi urumukobwa murakoze


text:
Rwamagana: Hashize imyaka 4 bizejwe guhabwa umuyoboro w’amazi amaso yaheze mu kirere
Ukeneye kwamamaza! Gusobanuza! Gutanga amakuru? Hamagara 0788772818
Abaturage bo mu Murenge wa Muhazi, Akagari ka Kabare, mu Mudugudu w’Ubwiza mu Karere ka Rwamagana, bavuga ko bizejwe guhabwa umuyoboro w’amazi ariko barategereza ko bawubona baraheba.
Mu mwaka wa 2017 nibwo binyuze mu nkunga y’ubudehe, muri aka gace hatanzwe inkunga ya Frw 400.000 igenewe gusakaza amazi muri aka gace maze umuturage akabona gukurura amazi ayajyana iwe.
Iyo nkunga ikimara gutangwa hatangiwe gucukurwa ahantu hazanyura amatiyo ndetse bidatinze Umudugudu umwe mu igize Akagari ka Kabare watangiye kuvoma.
Gusa abatuye mu Mudugudu w’Ubwiza na wo kimwe n’indi Midugudu igize ako Kagari wari yizejwe kunyuzwamo umuyoboro w’amazi ntirababona ayo mazi na n’ubu.
Abaturage bo muri aka gace babonye bakomeje gutinda guhabwa amazi bishyira hamwe ngo barebe ko bakwikururira amazi ariko mbere yo gutangira bashatse umutekinisiye, ababwira ko hasabwa Frw 800 000 ubushobozi buba buke.
Mukamana utuye muri aka Kagari ka Kabare yavuze ko babwiwe ko bazahabwa umuyoboro ariko imyaka igiye kuba 4 batarabona ayo mazi.
Ati “Umudugu wundi twacukuriraga rimwe umuyoboro w’amazi wo wabonye amazi, twe ntayo turabona kugeza izi saha. Ubuyobozi buhora butubwira ngo bazayazana ariko ukabona ni ibintu badashyiramo ingufu.”
Mukamana yavuze ko kugira ngo bagere ku ivomo rusange bakora urugendo rw’iminota 30 kugira ngo babone amazi bityo ko bahabwa uwo muyoboro ubuzima bukarushaho koroha.
Umuyobozi w’Akarere wungirije ushinzwe imibereho myiza y’Abaturage muri Rwamagana, Mutoni Jeanne yabwiye Umuseke ko muri aka Karere hakunze kurangwa n’ibura ry’amazi ariko ko iki kibazo bagiye kugikurikirana.
Yagize ati “Akarere ka Rwamagana ntabwo turagira amazi akwiye abaturage bose dufite. Ni ikibazo kiri hose kuko umujyi uragenda uturwa cyane. Umuntu yakurikirana akareba impamvu, nabasaba kwihangana no gucunga amazi bafite. Gutanga amazi ntabwo navuga ngo birakemuka uyu munsi cyangwa ejo kuko ni urugendo.”
Guverinoma y’u Rwanda yiyemeje ko gahunda yayo ya NST1 yo mu mwaka 2017- 2024 izasiga Abanyarwanda bose bagejejweho amazi meza, hagamijwe ko imibereho ikomeza kuba myiza.
REBA YouTube Channel UMUSEKE TV video nziza nk’iyi. UKORA LIKE SHARE na COMMENT
TUYISHIMIRE Raymond / UMUSEKE.RW


text:
Ushobora gutekereza ko ubirambyemo cyangwa ntacyo umuntu ya kubeshya ku bijyanye n’amabanga yo mu buriri ariko burya ngo utazi ubwenge ashima ubwe kandi ngo akanyoni katagurutse ntikamenya iyo bweze.
Ibijyanye no gukora imibonano mpuzabitsina bisaba guhora wiyungura ubumenyi buri munsi hato ngo igikorwa cyagushimishaga kitazasigara kikururira.
Mu nkuru y’urubuga elcrema berekana ko nubwo imibonano mpuzabitsina igirwamo uruhare n’umugabo n’umugore ariko biba byiza iyo hari amabanga umugore yamenye yatuma icyo gikorwa kigenda neza.
Amwe muri ayo mabanga umugore agamba kuba azi harimo :
1. Umugabo aba afite icyoba mu buriri
Umugabo burya uko yaba ameze kose aba afite icyoba cyangwa guhuzagurika mu buriri yibaza niba ari bubashe gushimisha umugore bari kumwe.
Ibanga ugomba kumenya nk’umugore, ni ukumufasha igikorwa mwese mukakigiramo uruhare ntumutererane kuko amaherezo ubihirwa nawe.
Umugabo utabashije gushimisha umugore mu buriri arababara, bikamutera ipfunwe akaba yajya no kwihisha igihe amubonye, ni byiza ko rero wajya umufasha bikagenda neza.
2. Umugabo aba ashaka ko umubwira uko igikorwa kirimo kugenda
Buri mugabo mu buriri aba ashaka kuba igihangange, aba ashaka gushikmisha umugore kurenza undi muntu uwo ariwe wese bahuye mbere ye.
Mu gihe rero cyo gutera akabariro, aba yiteze ko wowe mugore umubwira ukanamushimira uko igikorwa kirimo kugenda kugira ngo arusheho kugira akanyabugabo no gukora neza kurenzaho.
3. Bwira umugabo wawe ko ateye neza ukimubona
Abagabo bashobora kugira ipfunwe ry’imiterere yabo y’umubiri cyangwa ibiro byinshi cyangwa bike, uburebure cyangwa ubugufi, uburyo ateye inyuma (physical appareance) n’ibindi, iyo rero afite ipfunwe ashobora kudakora neza igikorwa cyo gutera akabariro.
Ni byiza ko wowe mugore umutinyura ukamwereka ko ateye mu buryo wowe ukunda ibyo bimufasha kuzuza inshingano ze neza mu buriri.
4. Kutamuca inyuma
Umugabo wese yanga byimazeyo, umugore umuca inyuma niyo we yaba abikora.
Iyo rero umugabo wawe aziko umuca inyuma bimutera umutima mubi, igikorwa cyo gutera akabariro nta gikore mu buryo nawe bugushimisha bigasa no kurangiza umuhango.
Umugore wese agomba kumenya ko kugira ngo imibonano mpuzabitsina igende neza ari uko agomba kuba adaca inyuma umugabo we yaba anabikora umugabo we ntabimenye kuko nibwo bose babasha gushimishanya ntawe ucyeka undi amababa.


text:
Minisiteri y’Uburinganire n’iterambere ry’umuryango ( MIGEPROF) iravuga ko hari gahunda yashyizweho yo guhugura abagiye kubana kugira ngo bamenye ikibajyanye, kuko bizagabanya ingo zitandukana umunsi ku wundi. Ni mugihe bamwe mubakuze bavuga ko gutandukana vuba kw’ab’iki gihe cyangwa abashakanye biterwa no kudahuza umutima.
Muri iyi minsi, ingo nyinshi zibanye mu makimbirane ndetse izindi akunze ziri gusenyuka cyane.
Iyo uganiriye n’abakuze ku mpamvu zitera izi gatanya z’ikabije, bavuga ko zikunze guturuka ahanini ku kuba abantu basigaye babana badahuje umutima, aho usanga hari ababura ibisabwa mu rugo bagahitamo kurusenya nkuko aba baganiriye n’UMURYANGO babigarutseho.
Umwe yagize ati "kubaka urugo rero biterwa n’umutima w’umuntu, burya iyo abantu bahuje umutima nta kintu gishobora kubatanya ariko ubu basigaye banyura ukubiri umugabo agaca ukwe, umugore nawe agaca ukwe, ukumva ngo afite inshuti hanze kurenza umugabo we, umugabo nawe akamuca inyuma, ibyo byose rero bigatuma bahurira mu rugo amakimbirane akavuka gutyo’.
Hari n’abasinda ugasanga umugore avuga ngo ntacyo bimbwiye, noneho ngo babonye n’uburenganzira iyo avuze gutyo akongera ati ndataha mu rugo rwange ntacyo umugabo ari bunkoreho urwo rugo ntiruba rugishobotse.
Iby’ingo z’ikigihe twe dukuze turabireba tukavuga tuti nzahimbaza kugirango ijye mumitima y’abantu kugirango umubano mwiza wongere ugaruke mu bantu.
Yakomeza agira ati" Njye mbona biterwa no kutumvikana umwe afite utugeso twe nundi utwe ntibabashe kuzumvikanaho. Izo ngeso ni nko gucana inyuma, kubura ibikenewe mu rugo.Njyewe mbona aricyo kibitera kuko nzi ingo nyinshi zasenyutse muri ibi bihe bitewe n’ibyo.
Mu rwego rwo guhangana n’iki kibazo cy’ingo zitandukana zitamaze kabiri, BATAMURIZA Mireille, Umukozi ukuriye ishami rishinzwe guteza imbere umuryango no kurengera umwana muri Minisiteri y’Uburinganire n’iterambere ry’umuryango (MIGEPROF), avuga ko hari inyigisho zashyizweho na ministeri zigamije guhugura ababana n’abagiye gushakana kugira ngo barusheho kurambana.
Yagize ati "Twebwe nka Minisiteri icyo tuba tubona cyakorwa,ni ukurushaho kwitegura.Twabonye imbogamizi za mbere zihari ari abantu bamenyana mu gihe gito bagahita biyemeza kubana batabanje kumenyana, batabanje kuganira kuri twa tuntu twose tuzagenga umubano wabo.
Usanga nanone nyuma yo kubana na mbere yaho gato uburyo bw’ibiganiro bitameze neza bikaba byaba intandaro y’amakimbirane ndetse no gutandukana mu gihe gito.
Ibyo byatumye dushyiraho imfashanyigisho yo kwigisha abagiye gushyingirwa ndetse no guherekeza imiryango y’abantu babana nk’umugabo n’umugore kugira ngo barusheho kumva inshingano zabo binjiyemo ariko banumve akamaro ko kubana neza,kuganira, no gufatira ibyemezo hamwe bigamije kubafasha muri rwa rugendo batangiye rwo kubana.
Nk’abantu bagiye kubana bashobora kwigishwa mu gihe runaka amezi abiri, atatu, cyangwa muri cya gihe cy’ukwezi mu gihe bamaze kubaranga ko muzabana bakabamenyereza muri izo nyigisho cyane cyane bibanda kuri bya bindi tubona bitera ubwumvikane bukeya iyo abantu bamaze kubana.
’’Iyo mfashanyigisho yashyizweho yitwa ’TWUBAKE UMURYANGO MWIZA’ ndetse n’umuntu ku giti cye ashobora kuyisanga ku rubuga rwacu akayisoma kuko kwihugura bihoraho.’’
Madamu Batamuriza yavuze ko muri iyi mfashanyigisho harimo ingingo nkuru 13 abagiye kurushinga baganiraho ndetse ko bahisemo kubikora mu buryo bwabo bidakuyeho n’izitangwa n’amadini atandukanye.
Raporo y’ikigo cy’ibarurishamibare ’NISR’’ igaragaza ko imiryango 1,311 muri 2018 yemerewe n’inkiko gutandukana, naho mu mwaka wa 2019 imiryango 8,941 ibona gatanya.
Iyi mibare igaragaza ko ufashe gatanya zatanzwe mu 2019 ukagereranya n’imiryango 48,526 yashyingiwe mu buryo bwemewe n’amategeko umwaka wa 2018, nibura imiryango 18.4 % yaratandukanye.
INKURU YA IRADUKUNDA YVES
Dusingizimana Remy is a journalist for Umuryango.rw. He studied at the University of Rwanda.He holds a Bachelor’s degree in Journalism and Communication. He started his career in writing about sports in 2015.Follow him on Twitter and Instagram @REMY SAGAN


text:
Kwibagirwa ni ibisanzwe kuri buri wese, ariko hari igihe ubona ko bikabije bikitwa indwara (dementia) indwara yo kwibagirwa iterwa n’umunaniro ukabije, ibiyobyabwenge, kudasinzira neza, agahinda gakabije, kugira inshingano nyinshi ndetse no kubura vitamine B12 ibi byose bituma ubwonko butabasha kwibuka vuba.
Tugiye kurebera hamwe ibintu rusange bishobora gutera abantu kwibagirwa hahandi usanga bikabije
Kudasinzira neza
Iyo dusinziriye, ubwonko bwacu butangira kubika neza ibyo twumvise, twasomye n’ibyo twabonye byose bukabishyira ku murongo. Ariko iyo umuntu adasinziriye nta mahirwe ubwonko bwe bubona yo kubika amakuru bwafashe ari nabyo bitera umuntu kwibagirwa ikintu mu minota micye cyane.
Agahinda gakabije (depression)
Nerone (neurones) ni uturemangingo tw’ubwonko dushinzwe guhererekanya amakuru hagati yatwo tugafasha umuntu kugira intego no kwiga. Agahinda gakabije gatuma neurones zidakorwa bityo bigatuma amakuru adahererekanywa uko bikwiye bigatuma umuntu yibagirwa vuba.
Kunywa itabi
Inzoga ndetse n’itabi ni uburozi mu mubiri.uko umuntu akunda kunywa itabi niko agenda yibagirwa ibintu yari azi. Ni naho usanga abantu biyahuza itabi kugirango bibagirwe ibibazo bibakomereye ariko nyamara baba biyangiriza ubwonko.
gusaza (izabukuru)
Iyo umuntu amaze gusaza cyane atangira kwibagirwa amazina n’ibindi yari azi bitewe n’uko ubwonko buba bwaramaze kwangirika kandi hatagikorwa uturemangingo dushyashya twafasha ubwonko kwibuka.
Kugira inshingano nyinshi
Gukora cyane ni uburyo bwiza bwo kubona ibintu byinshi ariko bukaba n’uburyo bworoshye bwo kwibagirwa vuba. Kubera kugira inshingano nyinshi bituma utabasha gushyira ubwenge ku nshingano imwe yonyine bityo ugasanga ubwonko uhora ubuzengurutsa kuri byinshi bikakuviramo kwibagirwa.
Kubura vitamine B12 mu mubiri
Vitamine B12 ni ingenzi mu gukora abasirikare batukura (globules rouge) mu maraso. Mu gihe iyi vitamine ibaye nkeya mu mubiri, biteza ubwonko igihombo gikomeye aho usanga umuntu yibasirwa n’agahinda gakabije. Vitamine B12 mu mafi, amagi, amata n’ibiyakomokaho.
Kwibagirwa bishobora guterwa n’imiti
Kwibagirwa amagambo, amazina na gahunda (appointments) ni indi ngaruka iterwa n’imiti yo kugabanya agahinda gakabije (Antidepressants), ibinini bifasha umuntu gusinzira n’ibinini bigabanya ububabare byose bigabanya imikorere myiza y’ubwonko. Mu gihe unywa iyi miti ukabona utangiye kwibagirwa, ni ngombwa kugana muganga akakugira inama.
GuUsaza (izabukuru)
ko umuntu agenda akura, imyaka agezemo ishobora kuba intandaro yo kwibagirwa . ku bantu bagejeje ku myaka 65 y’amavuko usanga 40% barangwa no kwibagirwa. Aba bantu bagirwa inama yo kureka itabi, n’ibindi biyobyabwenge kuko bituma barushaho kwibagirwa cyane.
guhangayika
iyo uhangayitse kandi ujagaraye, biroroshye kwibagirwa ibintu mu masegonda. Iyo uko guhangayika gukomeje kwiyongera, bica intege igice cy’ubwonko cyitwa hippocampus gishinzwe kubungabunga ububiko bw’ubwonko (memory)
Muri macye ubwonko ni igice cy’umubiri gifite akamaro gakomeye cyane niyo mpamvu iyo bwangiritse bigira ingaruka mbi ku buzima bwacu harimo no kwibagirwa, ni muri urwo rwego dukwiye gukora ibishoboka byose tugakurikiza inama tumaze kubona bityo bizatuma tugira ubuzima buzira umuze.
Source: www.curejoy.com


text:
Mose yari afite ukwizera gukomeye, Mose yicishaga bugufi, yagiraga urukundo, byinshi twakwigira ku mibanire ye n’Imana ndetse n’ubusabane bwimbitse yagiranaga nayo, ibintu byatumye imwiyerekaho agace gatoya, ibyo byose nibyo tugiye kugarukaho muri iyi nyigisho.
Mose yari umuntu ufite kwizera gukomeye
UKWIZERA NI IKI?
Bibiliya igaragaza ko ukwizera ari ibyiringiro bihamye bishingiye ku bimenyetso bifatika. Umuntu wizera Imana yiringira ko izasohoza amasezerano yayo yose.
MOSE YAGARAGAJE ATE KO YARI AFITE UKWIZERA?
Imibereho ya Mose yagaragaje ko yiringiraga ibyo Imana yasezeranyije (Itangiriro 22:15-18). Nubwo yashoboraga kwiberaho mu mudamararo muri Egiputa, yarabyanze ‘ahitamo kugirirwa nabi ari kumwe n’ubwoko bw’Imana, aho kumara igihe gito yishimira icyaha’ (Abaheburayo 11:25). Ese yafashe uwo mwanzuro ahubutse ku buryo yari kuzabyicuza? Oya, kuko Bibiliya ikomeza ivuga ko Mose “yakomeje gushikama nk’ureba Ibitaboneka” (Abaheburayo 11:27). Ntiyigeze yicuza bitewe n’imyanzuro yafashe kuko yari afite ukwizera.
Mose yihatiraga gukomeza ukwizera kw’abandi. Urugero, zirikana ibyabaye igihe Abisirayeli basaga n’abagotewe hagati y’ingabo za Farawo n’Inyanja Itukura. Abisirayeli bahahamuwe n’ibyago bumvaga ko byari bigiye kubageraho, maze batakambira Imana na Mose. Mose yari kubyifatamo ate?
Mose ashobora kuba atari azi ko Imana yari kugabanya Inyanja Itukura mo kabiri, kugira ngo Abisirayeli babone aho banyura bahunga. Icyakora yari yizeye ko Imana yari kugira icyo ikora ikarinda ubwoko bwayo, kandi yifuzaga ko bagenzi be b’Abisirayeli na bo bagira icyo cyizere. Bibiliya igira iti “Mose abwira Abisirayeli ati ‘ntimugire ubwoba. Muhagarare mushikamye mwirebere ukuntu Imana iri bubakize uyu munsi’” (Kuva 14:13). Ese Mose yashoboye gukomeza ukwizera kw’Abisirayeli bagenzi be? Yego rwose, kuko Bibiliya ivuga ibyerekeye Mose n’Abisirayeli, igira iti “kwizera ni ko kwatumye bambuka Inyanja Itukura nk’abagenda ku butaka bwumutse” (Abaheburayo 11:29). Ukwizera kwa Mose kwamugiriye akamaro kukagirira n’abandi bamwiganye.
ISOMO TWAMUVANAHO.
Dushobora kwigana Mose, dushingira ubuzima bwacu ku masezerano y’Imana. Urugero, Imana idusezeranya ko nituyiha umwanya w’ibanze mu mibereho yacu, izaduha ibyo dukeneye (Matayo 6:33). Ni iby’ukuri ko ibyo bishobora kutugora, kuko usanga abantu bo muri iki gihe baharanira kuba abatunzi. Ariko dushobora kwiringira ko nidukora uko dushoboye tukoroshya ubuzima, maze tukibanda kuri gahunda yo gusenga Imana, Imana izaduha ibyo dukeneye byose. Abitwizeza agira ati “Sinzagusiga rwose kandi sinzagutererana.”—Abaheburayo 13:5.
Nanone tugomba kwihatira gukomeza ukwizera kw’abandi. Urugero, ababyeyi bareba kure bazi ko bafite inshingano itoroshye yo gufasha abana babo kwizera Imana. Uko abana bagenda bakura, baba bakeneye kumenya ko Imana ibaho kandi ko yaduhaye amahame agenga icyiza n’ikibi tugomba gukurikiza. Nanone kandi, bakeneye kwemera badashidikanya ko gukurikiza amahame yayo, ari byo byonyine bizabahesha ibyishimo (Yesaya 48:17-18). Iyo ababyeyi bafashije abana babo kwizera ko Imana “Iriho kandi ko igororera abayishakana umwete,” baba babahaye impano y’agaciro kenshi.—Abaheburayo 11:6.
Mose yicishaga bugufi
KWICISHA BUGUFI BISOBANURA IKI?
Kwicisha bugufi bitandukanye no kwiyemera, kwirata, cyangwa kumva ko uruta abandi. Umuntu wese udatunganye kandi wicisha bugufi, yagombye nanone kwiyoroshya, akamenya ko ubushobozi bwe bufite aho bugarukira.
YAGARAGAJE ATE KO YICISHAGA BUGUFI?
Igihe yahabwaga ubutware, ntiyishyize hejuru. Akenshi iyo umuntu ahawe ubutware, bihita bigaragara niba koko yicisha bugufi cyangwa niba ari umwibone. Umwanditsi wo mu kinyejana cya 19 witwa Robert G. Ingersoll, yavuze ko “Umuntu wicisha bugufi umubwirwa n’ukuntu akoresha ubutware afite.” Mu birebana n’ibyo, Mose yadusigiye urugero ruhebuje. Mu buhe buryo?
Dushobora kuvuga ko Mose yahawe ubutware bukomeye, kuko Imana yamuhaye inshingano yo kuyobora Abisirayeli. Ariko ubwo bubasha yari ahawe ntibwatumye yishyira hejuru. Urugero, zirikana ukuntu yakemuye yicishije bugufi ikibazo cyari cyavutse ku birebana n’uburenganzira bwo guhabwa umurage (Kubara 27:1-11). Icyo kibazo cyari gikomeye cyane, kuko uko cyari gukemurwa ari byo byari kuzajya bikurikizwa nyuma yaho.
Mose yari kubyifatamo ate? Ese yari kumva ko ari we ugomba gufata umwanzuro w’icyo kibazo, kubera ko yari umuyobozi w’ishyanga rya Isirayeli? Ese yari gukemura icyo kibazo yitwaje ko yari umunyabwenge, ko yari inararibonye cyangwa ko yari azi neza uko Imana abona ibintu?
Umuntu w’umwibone yashoboraga kubigenza atyo, ariko Mose si ko yabigenje. Bibiliya igira iti “Mose abyumvise ajyana icyo kibazo imbere y’ Imana” (Kubara 27:5). Ngaho tekereza nawe! Nubwo Mose yari amaze imyaka igera kuri 40 ayobora ishyanga rya Isirayeli, yishingikirije ku Mana aho kwishingikiriza ku bwenge bwe. Biragaragara rwose ko yicishaga bugufi.
Nanone Mose ntiyagiraga ishyari, ngo yumve ko ari we wenyine wagombaga kuba umutware. Yarishimye igihe Imana yahaga abandi Bisirayeli inshingano yo kuba abahanuzi nka we (Kubara 11:24-29). Igihe sebukwe yamugiraga inama yo guha abandi inshingano ngo bamufashe, Mose yahise yicisha bugufi akurikiza iyo nama (Kuva 18:13-24). Nanone igihe yari hafi gupfa, yasabye Imana gushyiraho umuntu wari kuzamusimbura, nubwo yari agifite imbaraga. Igihe Imana yatoranyaga Yosuwa, Mose yashyigikiye uwo mugabo, asaba Abisirayeli kuzumvira Yosuwa mu gihe yari kuba abajyanye mu gihugu cy’Isezerano (Kubara 27:15-18; Gutegeka 2 31:3-6; Gutegeka 2 34:7). Mu by’ukuri, Mose yumvaga ko kuyobora Abisirayeli muri gahunda yo gusenga Imana byari imigisha. Ariko kandi yashyiraga imbere icyatuma abandi bamererwa neza, aho gushyira imbere ubutware bwe.
ISOMO TWAMUVANAHO.
Ntituzigere na rimwe twishyira hejuru bitewe n’ububasha, ubutware cyangwa ubuhanga dufite. Dukwiriye kuzirikana ko mu gihe dukora umurimo w’ Imana, kwicisha bugufi ari byo by’ingenzi kuruta ubushobozi dufite (1 Samweli 15:17). Iyo twicisha bugufi by’ukuri, twihatira gukurikiza inama irangwa n’ubwenge yo muri Bibiliya, igira iti “Jya wiringira Imana n’umutima wawe wose kandi ntukishingikirize ku buhanga bwawe.”—Imigani 3:5-6.
Nanone, urugero rwa Mose rutwigisha ko tutagombye kwiyemera bitewe n’abo turi bo cyangwa ubutware dufite.
Ese kwigana urugero rwa Mose rwo kwicisha bugufi bidufitiye akamaro? Yego rwose! Iyo twicisha bugufi by’ukuri, abandi batwishyikiraho kandi bakarushaho kudukunda. Icy’ingenzi kurushaho ni uko Imana irushaho kudukunda, kuko na yo irangwa n’uwo muco uhebuje (Zaburi 18:35). Bibiliya igira iti “Imana irwanya abishyira hejuru, ariko abicisha bugufi ikabagaragariza ubuntu bwayo butagereranywa” (1 Petero 5:5). Iyo ni yo mpamvu y’ingenzi yagombye gutuma twigana umuco wa Mose wo kwicisha bugufi.
Mose yagiraga urukundo
URUKUNDO NI IKI?
Urukundo rukubiyemo kumva ufitiye abandi ubwuzu. Umuntu ugira urukundo, yita ku bandi, haba mu magambo cyangwa mu bikorwa, nubwo byaba bimusaba kugira ibyo yigomwa.
MOSE YAGARAGAJE URUKUNDO ATE?
Mose yagaragaje ko yakundaga Imana. Mu buhe buryo? Ibuka amagambo aboneka muri 1 Yohana 5:3. Aho hagira hati “Gukunda Imana ni uku: ni uko twitondera amategeko yayo.” Mose yakurikije iryo hame. Yumviye Imana igihe yasohozaga inshingano zigoye cyane, urugero nko guhangara Farawo umwami wari ukomeye. Nanone yumviraga Imana mu bintu byoroheje, urugero nk’igihe yaramburaga inkoni hejuru y’Inyanja Itukura. Mose yumviraga itegeko ryose ry’Imana, ryaba ryoroheje cyangwa rigoye. Mbese ‘yabigenzaga’ nk’uko yabaga abisabwe. Kuva 40:16.
Mose yagaragaje ko yakundaga bagenzi be b’Abisirayeli. Kubera ko bari bazi ko Imana yabashinze Mose ngo abayobore, bamushyikirizaga ibibazo byabo ngo abikemure. Bibiliya igira iti “Abantu bahoraga bahagaze imbere ya Mose kuva mu gitondo kugeza nimugoroba” (Kuva 18:13-16). Tekereza ukuntu Mose agomba kuba yarananizwaga cyane no kumara amasaha menshi ateze amatwi Abisirayeli, mu gihe babaga bamubwira ibibazo byabo, ariko yishimiraga gufasha abo bantu yakundaga.
Uretse kuba Mose yarabategaga amatwi, yanasengaga abasabira. Yageze nubwo asabira abari bamuhemukiye. Urugero, mushiki we Miriyamu yaramwitotombeye, maze Imana imuteza ibibembe. Aho kugira ngo Mose yishimire icyo gihano, yahise amusabira ku Mana, agira ati “Ndakwinginze Mana, mukize! Ndakwinginze rwose” (Kubara 12:13). Urukundo ni rwo rwatumye Mose atura Imana iryo sengesho rizira ubwikunde.
ISOMO TWAMUVANAHO.
Dushobora kwigana Mose, twitoza gukunda Imana cyane. Urwo rukundo ruzatuma twumvira amategeko yayo ‘Tubikuye ku mutima’ (Abaroma 6:17). Iyo twumviye Imana tubikuye ku mutima irishima cyane (Imigani 27:11). Nanone bitugirira akamaro. N’ubundi kandi, iyo dukora ibyo Imana ishaka bitewe n’uko tuyikunda, bidutera ibyishimo.—Zaburi 100:2.
Ikindi dushobora kwigana Mose twitoza gukunda abandi urukundo rurangwa no kwigomwa. Mu gihe incuti zacu cyangwa bene wacu batubwiye ibibahangayikishije, urukundo rutuma (1) Tubatega amatwi tubivanye ku mutima, (2) Twishyira mu mwanya wabo kandi (3) Tukabizeza ko tubitaho mu buryo bufatika no kubasengera.
Kimwe na Mose, natwe dushobora gusabira abo dukunda. Hari gihe batubwira ibibazo bafite, tukumva tubabajwe n’uko nta cyo twabikoraho. Dushobora no kuvugana agahinda tugira tuti “Mbabajwe n’uko nta kindi nakumarira uretse gusenga ngusabira.” Ariko kandi, ujye wibuka ko “Iyo umukiranutsi asenganye umwete, isengesho rye rigira imbaraga” (Yakobo 5:16). Amasengesho yacu ashobora gutuma Imana ikorera umuntu ikintu atashoboraga gukora. None se koko, hari ikindi kintu twakorera abo dukunda, cyaruta gusenga tubasabira mu gihe wenda nta bifatika dufite??
Ubu se ntiwemera ko hari byinshi dushobora kwigira kuri Mose? Nubwo yari umuntu usanzwe, yadusigiye urugero ruhebuje mu birebana no kwizera, kwicisha bugufi n’urukundo. Uko turushaho kwigana urugero rwe, ni na ko bitugirira akamaro kandi bigafasha abandi.—Abaroma 15:4.
Source: Bibiliya.com
[email protected]


text:
Nyaruguru: Amarerero amaze guhindura ubuzima bw’abana ku ntera ishimishije
Yanditswe na Uwabeza Djalia
Mu karere ka Nyaruguru abaturage bamaze kugera ku ntera ishimishije mu bijyanye n’amarerero y’abana, nk’uko byatangajwe na Meya w’ako karere Habitegeko François. Avuga ko ako karere ka Nyaruguru gafite ibyiciro bitatu by’amarerero (Community based, Home based na School based).
Meya Habitegeko yavuze ko intego y’amarerero nk’ariya yitwa ‘home based’ icya mbere ari ugutoza abana bakiri bato umuco w’isuku, icya kabiri ni ukubafasha kugenzura imirirere yabo kuko hakunze kugaragara ikibazo k’imirire mibi mu bana benshi, icya gatatu nacyo yavuze ko ari ukabategura kujya ku ishuri bakabyitoza ndetse bakabikunda bataragerayo kugira ngo nibanagerayo bizabafashe kubona umusaruro mwiza
Meya w’Akarere ka Nyaruguru yongeyeho ati: “Ubundi urebye ibibazo by’isuku, imirire mibi ndetse n’ibijyanye n’ishuri ni byo bibazo bitatu amarerero cyangwa se ibigo mbonezamikurirere y’abana biba bigamije gukemura hano mu karere kacu ka Nyaruguru.”
Habitegeko yavuze ko mu karere kabo ka Nyaruguru ibijyanye n’ikiciro cya ‘Home based’ bafite izigera kuri 993 mu midugudu 332.
Yatangarije Imvaho Nshya ko mu ngamba zafashwe kugira ngo abana bose barererwe mu marerero harimo ingamba zo kuyegereza abaturage muri buri mudugudu.
Yagize ati: “Ubundi umurongo watanzwe n’Urwego rw’igihugu rushinzwe gahunda y’imbonezamikurire y’abana bato, bavuga ko hagomba kuba irerero rimwe kuri buri mudugudu ariko twe twasanze rimwe ridahagije turavuga ngo reka tugire amarerero atatu mu mudugudu umwe. Iyo ni ingamba ikomeye cyane twafashe.”
Meya Habitegeko François yongeyeho ko indi ngamba yafashwe kugira ngo abana bose barererwe mu marerero ari ugutera inkunga ayo marerero yose, avuga ko hari ubufasha bagenerwa cyane cyane bimwe mu biribwa bifasha abana gukura neza bihabwa abana, ndetse n’ibikoresho bitangwa byaba ibyo guteka cyangwa ibikoresho by’isuku, avuga ko ubwo ari bwo bufasha buhabwa buri mudugudu.
Yavuze ko iyi gahunda y’amarerero ari gahunda imaze guhindura ubuzima n’imyumvire y’abana ndetse n’ababyeyi b’Akarere ka Nyaruguru kandi avuga ko bagikomeje gushyiramo imbaraga mu guha abana babo umuco, uburere ndetse n’imikurire myiza muri rusange.
Umwe mu baturage b’Akarere ka Nyaruguru Uwahoro Esperence, umubyeyi w’abana batatu umwe ubarizwa mu irerero, yatangarije Imvaho Nshya ko amarerero yahinduye byinshi mu buzima bw’abana babo.
Yagize ati: “Kuva ntangira kwitabira gahunda yo kurerera umwana wange hamwe n’abandi mu irerero byahinduye byinshi mu buzima bwacu haba mu mirire, isuku n’imyigire cyane cyane ko hari n’inkunga duhabwa zidufasha aho tuba tutishoboye.”